
L’arto di literaturo, parolata o skribata, esas adaptar la 
linguo por ke ol enkorpigez to quon ol signifikas. 

— A. N. Whitehead 



Nokto-gardeno 


Esas gardeno en qua plantacesas vesperala primrozi, luno- 
flori, noktala floxi e dianti, beladoni, imorteli e jasmini, 
mimozi e cipresi. Ta omna planti florifanta florifas nur 
nokte. La severa suno kushinte su, sub la klementa luno la 
tenera flori apertas su al dolca obskureso. La planti esas 
tante injenioze aranjita, ke sempre esas ula pala floro, ula 
dolca aromo en la profunda ombri. 

01 esas mikra gardeno; homi ne toleras tro multa nokto. 
Alta muri ek nigra petro cirkumklozas ol del hastoza 
mondo, ed plako apud la pordeto imperas: Voluntez klozar 
la pordo dop vu. La pordeto esas ek fero. Muldita sur la 
surfaco esas komplikita figuro di tordita viti, senforma 
frukti, e meze di olti la barboza vizajo di ula deo obliviata. 
La pordeto havas mikra fenestro, tra qua preterpasanti 
povas regardar. Ma se on regardus, on vidus nur kelka 
nigra folii, poka parto di streta voyeto, pro la obskureso; e 
fakte, kelka homi preterpasanta mem remarkas la mikra 
pordo, quankam ofte li senkoncie tremas preterpasante la 
muri alta e nigra. 

Ta voyeto, pavizita per blua stoni, esas kurva quale la 
numero ok, turnas senfine a su. Ube la voyeto krucumas 
su situesas ruinita sunhorlojo sur piedestalo qua inklinas 
akute. Ye la extrema punto di singla kurvo situesas benko, 
anke ek blua petro. La du benki esas harda, kolda, 
senkomforta, ma glatigita da longa uzado da multa homi, 
nam dum tempi fore pasinta multa homi vizitis ica 
gardeneto, sideskis sur la benki, e regardegis sen pensar la 
flori, l’arbori, la nokto. 

Nun nur unu vizitas la gardeneto, yuno qua venas 

preske omnavespere. Lu apertas la pordeto, qua stridas 
nelaute. Lu eniras, sorgeme klozas dop su la pordeto, qua 
itere stridas nelaute. Lente lu promenas alonge la voyeto 
unfoye kontre la fluo di tempo. La blua stoni kraketas 
nelaute sub lua pedi. Transirante la krucumo dil voyeto, lu 
tushas la ruinita sunhorlojo. Lu sideskas sur un del benki, 
ulfoye ica, ulfoye ita, ed ulfoye naracas a su rakonti, 
rakonti pri heroi, amanti, nekonocita bestii, fora landi; 
ulfoye rakonti pri sennoma homi, neamata homi, troe 
konocita bestii, hemo. La rakonti ne importas. To quo 
importas esas la naracado. 

Dum ula vesperi, se la luno ne brilas, o se la luno brilas 
ne arjentee ma verde, lu arivas, promenas alonge la voyeto 
kontre la fluo di tempo, tushas la sunhorlojo, sideskas sur 
benko, e kantas: simpla melodii havanta simpla vorti, o 
nula vorti. Ta melodii ne acensas lejere, ma pendas pezoze 
en la aero, quaze sufokita da la muri alta e nigra. Dum ke 
lu kantas, la flori dil vesperala primrozi o dianti, imorteli o 
jasmini, irge quo florifas tatempe, la flori tremas, mem se 
nula brizo suflas. La flori di la mimozo klozas su. Dolca 
parfumo dispersesas, vaporeskas, til ke la nura aromo esas 
to dil sulo, dil humida folii, dil sudoro qua humidigas la 
muri alta e nigra. Dum tala vesperi la yuno ne sidas 
longatempe en la gardeno. 

Kande la luno desaparas sub la alta muri, la yuno 
staceskas, promenas lente unfoye alonge la voyeto, nun 
segun la fluo di tempo, tushas la ruinita sunhorlojo, 
apertas la pordeto, qua stridas nelaute, ekiras, e sorgeme 
klozas dop su la pordeto, qua itere stridas nelaute. E se 
tavespere lu kantis, la flori dil vesperala primrozi o dianti, 
imorteli o jasmini, irge quo florifas tatempe, cesas sua 
tremado, e la flori di la mimozo itere apertas su. 


7 



Don Juan manjas kuketi posdimeze 


II sidas omnadie en kafeerio an Rathausstrasse. Kad il 
advere lojas en Wien? 

‘Hispania esis tro varmega,’ il dicas, ‘pro la vetero ed 
anke pro...’ 

Ulfoye, dum partikulare bona dii, il sidas extere an tablo 
an la strado e permisas ke la suno tushez il; ma maxim ofte 
il sidas interne, dop kolono en obskur angulo. II drinketas 
vino e manjas kuketi, l’una pos l’altra. Mikra sukraji, ofte 
plu kam dekedu dum dio. Ma il nultempe drinkas plu kam 
un glaseto de vino. 

‘La Austriana vini, b havas nula forteso. Nula pezo. La 
vini di Hispania ... ti esas l’unika kozi quin me ankore 
deziregas. Me ankore sentas ta manko. Li havas piko, ka 
vu komprenas? Li pikas la lango e vivigas la mento. Ma 
forsan mea memoro falias. 01 ofte falias nuntempe.’ II ridas 
nelaute. 

Kad il deziregas nur Hispana vini? Certe esas altra kozi. 
Exemple, la dami. 

‘Ka dami? Dami esas omnube! Esas sempre e sempre 
dami. Nur esforcez evitar eli! Li chasas on, persequas on 
per mil ruzi. Ho, dami, dami. Avida posedar, havar en la 
manui. Ruranini havas plu multa raciono, li juas l’instanto 
e permisas ol pasar. Ma dami... ’ 

La olime altastatura hidalgo esas nun kelke diminutita. II 
havas gibo an la dorso. Ilua hari, ti qui restas, esas pure 
blanka. Ilua okuli, qui antee brilis por bruligar la kordii di 
mulieri, esas injektizita e celas su en rugi. La forta ma 
mola manui, qui ecitabis tante multa mami, esas 
makulizita e tremas levante al boko plusa kuketo. 

‘Ca vino es nur sat bona, ma la kuketi ... me aplaudas la 
Wienani.’ II forvishas peceti del tordita fingri tuberatra. Un 
krumeto pendas del labio. Ilua voco ankore portas muziko 
(tenoro, ne baritono), e la kastilian achento charmante 
tormentas la Wienana dialekto. 

Yes, ma ta dami. 

‘Ho, forigez la dami! Quon facas oldulo kun dami? Evo 
destruktas omno, omno, ma adminime ol donacas kelka 
libertempo. Santa repozo. Ma ka vu kredus to?’ II inklinas 
su intime. ‘Ulfoye, mem nuntempe, mulieri venas a me. A 
me!’ II sukusas la kapo. ‘Freneziozini! Venar anhelante ad 
oldulo...’ 

Ma reputo, famo... 

‘Damnita famo, ol ankore trompas mulieri, trompas 
omnu. Quante ol valoras? Nulo! Facas nulo, ecepte ke ol 
pluarduigas obtenar kredito. To esas famo! Pro ke me 
havis ul aventuri dum mea yuneso, ka me mustas sufrar 
por sempre? Me havas anciena nomo, maxim estiminda 
nomo. Fa folaji di yuneso ... nu, ed anke di matureso. Yes, 
me trompis ula spozuli, yes, mem ocidis uli. Ed un patro. 
Ka tala peketi kondamnez viro dum la tota vivo? Me ja 
mustis livar mea Hispania, mea hemo ancestral, familio, 
amiki ... la futuro quan me expektis havor. Ka me ne ja 
sate sufris? Kredez me, me esas sat punisita. Nun restas a 
me nur la lasta, kurta modulaco. E malgre to, omnu ankore 
kredas, ke me esas tipo de nefidinda fripono. Vu ne povus 
kredar quante kustas simpla glasedo de duesmagrada vino 
e kelka kuketi en ica urbo.’ Fu mordetas plusa kuketo. ‘Fe 
chokolada esas tre bona.’ 

Ma ilua sufrado esas simpla yusteso. Kad il ne ocidis? 

II levas la shultri. ‘Tal aferi ne multe importas en 
Hispania.’ 

Takaze, pro quo lojar en Wien? 

‘Nu, pro la familii. Vu komprenas. Honoro demandas 
restituco, e la heredajo ne esis sat granda por satisfacar 
omni, do ... Wien es plu komfortoza kam Sevilla. Ma la 
preci! Mea chambro, nu, ol esas nur chambreto, apene 
kabineto, ta chambro kustas mikra richeso omnamonate! E 
la mediki expektas on prepagar. Me doloras, hike, e mea 
hepato afliktas me’ 

Ilua rideto ankore havas ta mixuro de bona humoro e 

fiera nesucieso qui facinis plu kam un muliero dum yari 
pasinta. Ma il ne montras la denti: la kuketi ne benigne 
traktis oli. Dop la kolono il ektiras naztuko paruzita. ‘Mea 
matro brodis olu. Ka vu vidas? La blazono di le Tenorio. 
Ha, el nun sidas en la cielo...’ Insinuajo di lakrimo 
artificoze velizas l’okulo. 

Do kad il repentas sua krimini? 

‘Krimini! Qua krimini? Esis nula krimini. Tale on agas 
en Sevilla.’ 

Ma l’ocidi— 

‘Dueli,’ il emendas. ‘Su-defenso. Honoro, vu komprenas.’ 

E kad honoro explikas la senfina serio di dami, la eterna, 
neobediema hungro a mulieri? 

‘Kad hungro? Quala vorto! Kad hungro a mulieri? Quala 
ideo! Adibe poezio tranas on, a stupida nocioni pri hungro 
a mulieri. Ridinde!’ 

Ma— 

‘Ma ma ma! Me ne hungris a mulieri! Nultempe!’ Ilua 
voco levas su a sono nemuzikal. ‘Me ne mem hungris a 
fornikado! Quo esas forniko? Negracioza konfuzeso 
havanta instanto di plezuro ye la fino, plu bone su- 
produktata. Hungro: sensencajo. Precize lo kontrea. Ka vu 
askoltas? Lo kontrea! Yen, me konfidencas a vu sekretajo. 
Me ne multe prizas mulieri. Ka vu komprenas? Fakte, me 
desprizas eli ... no, plu exakte, me abominas eli. Yes! Me 
sempre abominis eli. Teroriganta enti, sempre postulanta, 
sempre expektanta, expektanta. Qua povas tolerar eli? E 
yen, duesma sekretajo. Fakte ... fakte, me timegas la 
mulieri. Sempre timegis. Li terorigas me til morto. Quon 
vu opinionas, pro quo me sempre forkuris? Me ne povis 
subisar elia avida manui sizanta, manui kaptanta, sempre 
postulanta, postulanta plu kam irga viro povas donar. 
Hungro! Se me ulfoye hungris ad irgo, certe ne esis a 
mulieri. Ya no! Se me hungris ... ka me hungris?’ 

II regardas konfuze la glaso, la tablo, la restanta kuketo. 

‘Hungris. Yes, me hungris. Me hungris ad ... ad agnosko! 
Agnosko, komprenez. Esar remarkita. Ne desaparar 
nevidite de ca mondo. Lo ne esas krimino. Omnu deziras 
esar remarkita, omnu bezonas, ke lua existo esez 
remarkita. Kad lo ne esas la toto di historio homal? 
Religio, politiko, richeso, povo, to omna esas aferi naskinta 

del deziro, del bezono esar remarkita. Ni esas figuri 
porcelan sur tabulo, pavorante pro la polvo. La plumulto 
de ni falas aden la ombri, e do ni timas, ni timas. E me ... 
me ... me ne diferas... 

‘Do, quale me povis markizar la mondo? Me ne esis 
espritozo. Ne esis soldato: kombato terorigis me preske plu 
multe kam mulieri. Me ne povis ganar pekunio; me esas 
hidalgo. Me havas nur un talento, nur un: amoro. Plu 
precize, koito. Ho, quale me ululis kontre cielo! Mea unika 
talento, ed ol dependis tote de la sam enti quin me 
abominis! Ma la bezono, yes, ni nomez ol hungro, la 
hungro ad agnosko demandas ulo. Quala kargajo, la 
kargajo di talento! Me preske abjuris ol. Esforcis ignorar 
mea talento. Preske sucesis negar ol. Ma mortar 
neremarkita ... me, mortar neremarkita...’ II manjas la 
restanta kuketo. 

La garsono bone komprenas l’olda Hispano. Lu adportas 
du plusa kuketi freshe bakita, un havanta kremo. 

‘Ha, kremo! Ya to esas maestro-verko, advera maestro- 
verko. Ica bakisto esas Apollon dil koqueyo. Ma, parolante 
vere, singla kukifisto en ica urbo esas artisto. Me nultempe 
hike trovis kuketo qua desplezis.’ 

Ilua voco itere resonas muzikale. Malgre ke ilua 
kostumo desmodeskis multa yari ante nun, ol esas neta, ed 
il portas ol per aplombo. II askoltas instante bruiso di 
kalesho qua pasas en la strado, e lente manjas la kuketo, 
sugas singla peceto de sua fingro-fini. Kontenta rideto 
transformas ilua vizajo. II levas sua glaso ed flaras la 
aromo dil vino ante pardrinkar ol. 

‘Nemala vino. Ne havas piko, ma esas nemala. Nu, venas 
krepuskulo. Esas la tempo retrovenar al sekureso e 
solitareso di mea mikra chambro.’ 

II staceskas, prenas ebenoligna bastono de sua flanko. Ol 
havas an la pinto ora leono-kapo. Subite yunesala lumo 
brilas en ilua okuli. 

‘Ho ve, me obliviis mea burso! Quante stupida. Ma vu 
ne humiligus olda jentilulo, ka yes? Danki, multa danki. 
Livez dek kreuzer kom gratifikuro, la garsono esas bona 
kerlo, tre bona kerlo.’ 

II klaudikas adextere, brandisas sua bastono per grand 
aplombo. 

F.R.C. 


Me propozas deklamar sen emoco l’eventi qui eventis 
depos ke me deskovris la granda sekretajo; sekretajo 
deskovrita semblante hazarde, forsan intence. Sendubite 
nulu altra komprenabus ta indici, nulu altra agnoskabus la 
pavoriganta hororo quon me trovis. Multa homi esforcis 
despersuadar me de ca reveluri. Multi mem minacis. Ti 
sendubite timas konsequaji, timas la povo di ta sekreta 
societo, la potenteso politikal, ekonomial, mem 
psikologial, di lua celata agenti. Plu grave, me suspektas, 
ke ta despersuadanti ipsa esas agenti di ta sekreta societo. 
Ma me ne permisas timo haltigar me. Revelar esas devo. 
Me, unike me komprenas l’indici qui pruvas l’existo dil 
povo monstratra, povo qua tenas nia vivi per sua maligna 
ungli. Nam fakte la fato di omna homi, di socio, di la 
mondo ipsa dependas de la sekretajo quan me e nur me 
povas revelar, malgre la danjero quan tala reveluro 
necesigos. Danjero ja cirkondas me, cernas me. 

Sen emoco. 

La eventi-kateno komencis per un frazo. Me esas, esis 
studento preparanta diserturo por mea grado universitatal. 
Ica diserto exploras la relati inter katolika teologio e la 
experimentale sekulara filozofio di Cleofonte de Parma 
(1648 - 1701). Me lektis, lektis, e pluse lektis omna libri 
qui traktis mem tangente mea temo. Me laboris forjar 
neasaltebla argumenti. Me konfesas ke me dubitis, ka me 
elektis fako nekomoda. La senlimita arboro di noti pri noti 
pri ya plusa noti; l’anciena paperi polvoza; l’erudita 
expliki en la Latina, la Franca, la Germana lingui, to omna 
verjiteskis mea kompatinda kapo, velizis mea okuli 

doloranta. Esis dum ta exhaustiva dii ke me foliumis ta 
fatala pagino, lektis la timinda frazo. 01 jacis inocente en 
obskura komenturo da profesoro doktoro Heinrich von 
Eschengrab del Friedrich-Schiller-Universitat Jena, 
komenturo pri la t.n. ‘De Independentiae’ (Esayo pri 
Nedependeso)*, un de la lasta esayi di Cleofonte, 
publikigita postume. 

En ica esayo Cleofonte alegas, ke homi ne povas 
transvivar ica mondo doloriganta en qua ocido e furto, 
trahizo ed odio, doloro e timo e repugno sempre semblas 
negar l’existo dil bona Deo e semblas aplastar la simpla 
vertui quin la bona Deo semblas postular (malgre ke tala 
vertui febbgas ni, ofte facas ek ni viktimi di ocidanti, 
furtanti, trahizanti, edc.); ke homi, il dicas, ne povas 
transvivar ica mondo per fidar a la bona Deo, ma mem plu 
hereziale, ke homi devas fidar a la Deo (ya ta Deo ipsa qua 
kreis ocido, furto, edc.) ne malgre ca malaji, ma ya pro ca 
malaji; ke ca malaji plu certe pruvas l’existo dil Deo kam 
amo o benigneso o karitato, vertui qui konsolacas e 
trompas homi indolenta e facile misduktita. Cleofonte 
postulas, fakte, ke ni fidez al Deo quan Cleofonte ipse 
deklaras ne meritar fido.* 

Ye ta punto en lua komenturo^, profesoro doktoro von 
Eschengrab skribas la sequanta pednoto (mea tradukuro): 

Hike Cleofonte evidente facas eroro logikal. II 
atributas omna vivado-malaji al Deo, qua nur 
permisas homi pekar, vice al homi, qui exekutas ta 
peki. To klare montras ke Cleofonte, mem du yari 
ante sua fina apostateso, ja laboris sub influo di 
protestanta nociono pri predestineso e ne la 
katobka doktrino pri libera volo; to anke sugestas, 
ke il ja apartenabis la F.R.C., herezio influanta 
multa movementi politikal mem til hodie.... 

La aludo pri ‘F.R.C.’ perplexigis me. Me ne trovabis 


* Skribita 1699; recente ripublikigita en La Teorica del sovran-naturale: La 
filosofia nel Illuminismo, Bartolo Raimundo, Donzelli, 2006. 

** Do Cleofonte presupozas ed anticipe refutas la tesi naiva ed eroroza di 
tala apologiisti quala Anselm, Moreland, Deedat, e Sproul. 
t H. von Eschengrab, Reformatorische Theologie in 19. Jahrhundert, Beyer u. 
Sohne, Langensalza, 1888. 

simila aludi en irga noti biografial pri Cleofonte. Me 
saveskabis, naturale, ke la jezuito stranje renuncis sua vovi 
dum sua 52ma yaro e livis Parma por Tiibingen, ube il 
mortis pos nur tri monati. Me quik serchis skriburi di altra 
komenteri (l’interreto ofras bonega avantaji por studento) 
e trovis ya nulo pri Cleofonte e ‘F.R.C.’; tamen me 
saveskis, ke Cleofonte ne mortis per maladeso (quale me 
supozabis pro ta primitiva epoko dum qua il vivis), ma per 
acidento, trabo falinte de tekto adsur ilua kapo. ‘F.R.C.,’ me 
balde trovis, es abreviuro di ‘Fraternitatis Rosae Crucis’, o 
FOrdo Rosen-kreuz, bone konocita grupo esotera ed 
anciena qua havis la simbolo di squadro e kompaso (quale 
la Framasonaro) e mikra reda rozo superpozita an oli. Me 
astonesis, certe, pro ke bona jezuito evanta 52 yari 
renuncez sua vovi, ma esis preske nepensebla, ke il federez 
su kun infama societo dedikita a subversar ed eklezio ed 
stato. 

Or, me savis preske nulo pri F.R.C. Me lerneskis. Me 
studiis la dogmati di F.R.C., la ritui, la historio. Malgre 
hororinda fakti pri qui me saveskis, me ankore opinionis, 
inocente, ke ca nova informajo pri la herezio di Cleofonte 
nur ofras interesiva digreso de mea diserturo. 

Tamen, nur un citajo ne certigas alegajo; me bone 
lernabis ta precepto de mea profesori. Nulu altra alegis ta 
asocio abomininda, do me esforcis trovar plusa skriburi da 
von Eschengrab, por deskovrar ilua fonto di ta informajo. 
Esis nur poko pri il per Finterreto, do me rekursis ad 
ekmoda moyeno. Inter la pagini dil Allgemeine Deutsche 
Biographie me lektis: 

von Eschengrab, Heinrich Hieronymus August 
Teophil. Padagoge; Philologe; Theologe. 22.10.1828 
Eisleben, 12.11.1888 Jena. 

Kad il mortabis en 1888? Memorez, me pregas, ke ta 
komenturo da von Eschengrab qua instigis ta serchado 
publikigesis en 1888. Akademiala historio sequas: 

Nach dem Besuch des Martin-Luther-Gymnasiums 
in Berlin (1841-47) studierte Eschengrab in Berlin 

und Halle hauptsachlich klassische Philologie und 
Geschichte (doctor philosophiae Halle 1855).... 

To ne interesis me e ne interesas la lektero. Ma yen mea 
duesma timinda deskrovo. Me tradukas ta grava frazo 
(mea tradukuro): 

Abatesis da vagono en Semmelweis-strafie, mortis 
pos du dii, Universitats-klinikum. 

Me konfesas, kande me lektis ta vorti, mea sango fluis 
kolde. Cleofonte mortabis acidente balde pos ke il livabis la 
jezuiti por F.R.C., fakto nekonocita, segun mea serchi, til 
publikigita da doktoro von Eschengrab, qua quik mortis 
acidente nur kelka monati pos ke il publikigis tafakto! 

Me informis mea profesoro pri ca trovajo, ke Cleofonte 
membrigis su a sekreta societo. Lu respondis (semblante 
tedate), ke tal asocii ne esis rara dum ta ero. Ma, kande me 
naracabis la du acidenti mortigiva, lu nur longe regardis 
me. Ye ta instanto me unesme remarkis plako pendigata 
sur la muro dil kontoro, plako portanta ula simbolo: 
simbolo di squadro e kompaso, e, superpozita sur la 
kompaso, mikra reda rozo! 

Mea profesoro implikis, ke mea inquesti ne fitas simpla 
diserturo, ma me ne askoltis. Me pensis nur pri ta plako, ta 
simbolo, ta mikra rozo. Nur un konkluzo esis posibla: la 
profesoro ipsa esas membro di ta hororinda societo qua 
laborabis dum yarcenti ed ankore laboras por subversar 
l’ordino dil mondo. Me quik livis lua kontoro e lua fingita 
mieno di astoneso. 

Nun komencis mea aflikti. Me lernabis la sekretajo, me 
parolabis la sekretajo laute, e ta kulto audabis. 

Me mencionis mea suspekti a plura studenti, ma b ne 
atencis. Fakte, li jokis. Jokis! Me ne abandonis mea 
suspekti, do b inventis drola nomi por la bteri ‘F.R.C.’ Me 
ne repetos ob, la lektero povas imaginar tala obcenaji. Me 
trovis la obcena frazi skribachita en mea bbri, sur mea 
automobilo, en mea posto. La studenti, adminime ub de li, 
evidente esis anke membri di ta sekreta societo. Me 
timeskis marchar tra l’universitato, e fine restis heme. Mea 
profesori (yes, mem ta profesoro havanta la simbolo sur 

sua propra muro) telefonis omnadie, questionis, Pro quo 
vu ne frequentas la klasi? Kande vu rivenos? Me ne 
respondis. Li gambitis me, me komprenis bone, me ne 
dignigis lia probi ridinda per respondi. 

Sen l’universitato ed olua biblioteko, me turnis me a ta 
senfunda fonto di informo, l’interreto. Multa, multa 
retsitui* traktas ico e simila horori, e per ti me konoceskis 
nov amiki qui komprenis, amiki qui kompatis. Ta nov 
amiki avertis me, ke tala societi nultempe abandonos lia 
venjo kontre ta qua saveskis pri lia timinda intenci, e yen, 
lia averti esis justifikita. Pos nur un monato mea patro 
mortis, per naturala kauzi, on dicis, quankam il jacis en 
hospitalo, cirkondata da mediki, medikamenti, moderna 
instrumenti. II mortis. Ante ke il mortis, me audis, ke il 
dicis a mea spozo, ‘Sorgez mea filio. Gardez mea 
kompatinda filio.’ 

Gardez! il dicis. Quon il savis? Quon il savis pri ta kulto 
qua minacas sua filio? Ka la kulto avertabis il? Ilua 
mortanta respiro susuris ta vorto, Gardez! Gardez! E mea 
spozo promisis, ma nun foriras. 

Ankore me audacas parolar. Ankore me studias, lernas, 
traserchas l’interreto, libri, jurnali. Me trovas traci 
omnaloke. La kulto esas omnopovanta ma ne povas celar 
su de me, de mea okuli sagaca. Me komprenas lua moyeni, 
me tranas la fakti de dop l’arkana velo. Me trovas 
omnaloke la traci, en semblante inocenta paragrafi, dop la 
semblante nerelatanta diskursi di politikisti, en la babilado 
di oldini che butiki. E me ne cesos, ni ne cesos nia laboro, 
me e mea amiki, ni la heroi dil mondo. Ni ne cesos, til ke 
omni saveskabos la vereso. Savo, vera savo, savo pri la 
fakti, pri la multa fakti, esas nia nura espero. Askoltez: Nia 
nura espero. 


$ Me ne publikigas ta retsituo-adresi, por shirmar mea amiki del regardo di 
F.R.C. o la kunasociiti. 

L’eterna konflikto inter artisto edpubliko 


Quik pos lua lasta kruelegajo, lu gaye kuras pezozache tra 
la foresto, lua piloza brakii larje ocilanta, lua purpura 
pektoro bufanta per ridetachi. Ico esas monstro qua 
konsideras su kom beleta. 

Lu flaras sua manuo ungbzita, inhalas la saporoza 
malodoro di sango ed intestino. Lu ridegas. 

Subite lu falas aden profunda foso celata en la mezo dil 
voyeto. Torchi quik flagras ye la bordo dil foso e krii 
triumfante eruptas. 

Lu respiregas pro astoneso. Quon facas li? Pro quo? Ka 
b ne savas, ke lu esas aminda? 

La devoci 


Damo kun hundo, promenigas hundo. Damo, ne simple 
siorino. Griza hari amasigita, oreloringi tre ekmoda, 
vestizita tro bone por promenigar hundo matine. Damo. 
La hundo portas jerzeo. La damo portas alta shui, marchas 
tre precize, nek fango nek makulo sur ta shui, el vartas 
sunlumoza dio por promenigar la hundo, engajas altru 
dum pluvoza dii, nuboza dii, okupata dii. Hundo sempre 
adsupre regardas, regardas la damo, ne sniflas cirkume 
quale hundo. Regardas la damo, falas del bordopetro 
plurfoye. Ne hundatra hundo. 

Yes, me pensas, yes, el. Me marchas rapide, facile 
rajuntas el, alta shui ne faciligas marchado. Me marchas 
rapide, rajuntas el, preterpasas el, ne regardas el. El jetas 
urbo-regardeto kustumal vers me. Me movas rapide 
adavane de tri metri, lenteskas por retenar disto inter ni. 
El ja obliviis me. Me ne ankore existas. Portanta lacerita 
ledra vestono e boti, me es nur potencial obstaklo avan el. 

Me plulenteskas por acendar sigareto, por ke el 
apudesez. Me ne fumas, sigareto es nur pretexto. El 
proximeskas, ed atingante me, me haltas. La hundo frapas 
mea pedokolo, tresayas, adsupre regardas. Me adinfre 
regardas, ridetas al hundo, adsupre regardas, ridetas al 
damo. El ridetas e fortranas la hundo, iras adavane. Nula 
tempo perdesas, nula paso omisesas. Kontakto sucesas. 

No, me ne ocidos el, ne violacos, ne amoros. Plu bona 
agi vartas. Grand agi eventos. El es la bona tipo. El prizos 
to quo eventos. 

L’apartamento es granda, kontenas bona mobli, statueti, 
pikturi, tala kozi. Tre bona. Klasika. Arjenta pleti por 


18 



servar delikata sandwicheti a gastini. Glasi e boteli de 
liquori. Plura te-kruchi, tre bela. Impresoza vidajo super 
parko. Lito kun grandega kapkuseni, lit-tegilo stebita, tre 
glata bt-tuki. Nula hundo-hari irgaloke. Ube dormas la 
hundo? Ha, en fora televiziono-chambro. Grandega 
televiziono. 

El ne saveskos ke me asistas; to es parto de mea tasko. 
De mea mestiero. 

Es servistino por koquar dineo e netigar l’apartamento. 
Yuna hispanino. El koquas dineo, aranjas tablo, skribas 
noto, prenas sua mantelo e burso e quik ekiras tra la pordo 
portante larja rideto, pro ke el bvas ante ke la damo 
retrovenas. 

Me disipas la tempo. Lektas tituli di revui, vagas aden la 
balno-chambro (granda latrino, grandeg olda balno-kuvo 
havanta ora robineti), exploras vesti en kabineto, pekunio 
celata, juveli celata, amoro-letri celata. Nur du amoro-letri. 
Me esas nur kurioza, ne furtos irgo. Me desmetas mea 
vestono, pendigas ol en kabineto dop lana mantelo e silka 
shalo. Desmetas mea boti, pozas ob en angulo dop rafinita 
vazo kontenanta silka rozi. Ekmoda, ca apartamento. Ma 
tre komoda, tre komfortoza. Me prizos esar hike. 

La damo eniras pos horo. La hundo direte kuras a me, 
ne aboyas. Me prizas hundi. La damo sospiras e desmetas 
sua shui, me celas me en ombro. El iras aden koqueyo, ne 
remarkas me, ne vidas me. Parto de mea tasko. Me vartas 
dum dineo, dum televiziono-spektado pose (esas sempre 
televiziono-spektado pose), vartas dum ke el tualetas. Fine 
el eniras la dormochambro, kushas su en la lito, regardas 
pokatempe ta impresoza vidajo exter la fenestro, foliumas 
revuo dum dek minuti, cirkume. Dormeskas. Hundo 
klozita en la televiziono-chambro kushas su en mikra 
hundo-lito. Bona hundo. 

El dormas. Me iras a la lito. Me iras ad el. Me lente 
fortiras la lit-tuki. El ne vekas. El ne es yuna homino ma 
dormas profunde, el glutas pilulo ulfoye por dormar 
profunde. Pilulo helpas. El portas stranja nokto-robo, 
stranja por el, silkajo havanta nodi ek satina rubandi, tro 
diafana, tro kurta por elua genui. El dormas, boko apertita. 
Elua denti brilas, elua propra denti; pekunio facas marveli 
e dieto helpas. El respiras tre, tre dolce, bruiseto di 

susuranta folii tra elua denti desklozita. Dolca respirado, 
sugestajo dil venonta bitreso noktal. 

Me reptas adsur la lito, adsur la lit-tegilo, inklinas me 
super el. El ne vekas, me tale agas depos longa tempo, tre 
longa tempo. Me regardegas l’okuli klozita. Facas mapo de 
elua rugoza palpebri. Me ameskas el. 

Me apertas mea boko per l'olda maniero kustumal, larje, 
plu larje. Mandibulo separas su de maxilo, pelo disfendas. 
Me glutas elua kranio. No, el ne doloras; la frazo es 
nepreciza. Me ne glutas elua kranio. Me embracas ol per 
mea guturo. 

Me dolce klozas mea boko cirkum elua kolo. El ankore 
respiras. El prenas mea respirado e respiras. Komprenez, 
me ne ruptas elua pelo. Ne igas sango fluar. Sango ne 
interesas me. Me ne vundas. Vundar ne interesas me. Me 
konsumos nur tre partikulara parto di el, parto di qua el 
ne sentos la manko, parto qua mem ulfoye desquietigas el. 

Ha, nun el sonjas. Insipida imaji. Oli deskontentigas me. 
Imaji plata e blanka-nigra quale tre olda filmo. 

Deskontentigas me. Ma me atencas. Ulfoye, rare, me 
surprizesas. 

Sonjo. 

Ulu parolas, ulu konocata o konocita, quankam en la 
sonjo el ne povas rimemorar ta viro altastatura, 

bonaspekta, jentila, richa. Nun la viro tremas, divenas 
altru. Elua ipso sonjanta ne remarkas ta chanjo, 

experiencas ol kom subite nova ceno. Me opinionas, ke la 
ceno es en Paris. Yes, me rikonocas un del butiki. El lojis 
ibe dum sua yuneso. La nova viro ne esas altastatura, 
bonaspekta, jentila. II kisas el. Li koitas en la strado avan 
multa homi preterpasanta. Nun el gravideskas. La 

nebonaspekta viro ridetas e desaparas. La jentila viro 
aparas, dansas rhumba kun du prostitucatini. El adiras il, 
flirtas. Li dansas. Muziko pleas neaudata, ni audas nur pedi 
frapanta. La imajo divenas plu plata, la sonjo shancelas, 
chanjas a nova ceno, kolori tam plata kam kreto-pikturi 
sur trotuaro. El ne asistas, nur spektas. Viri en komplikita 
robi pal-kolora valsas frenezioze cirkum grandega fonteno 
skultita en formo di levita brakio ed pugno. Ho, sugestiva. 
Du viri pasas de la kotiliono por fotografar per ekmoda 

* Danso-formo de Kuba. 

buxo-kameri, lia kapi celata sub nigra kapuci. Li montras 
fotografuri quale strado-bravachi montranta obcena karti 
postal. El pensas, To mustas signifikar ulo, me mustas 
rimemorar vekinte. 

El ne rimemoros sua sonji. Me englutas oli, glutas lia 
mikra saporo. La repasto plenigas ma ne satisfacas. El 
sonjas, me manjas dum horo. El movas preter sonji aden 
profunda dormado. Me ripozas me ye la pedo di la lito 
cirkum elua kolda pedi. 

Jorneskas e me sentas, ke elua mento itere movas. Me 
quik retrovenas a mea kustumala posturo. Mea mandibulo 
separas su de mea maxilo. Me recevas el aden me. El 
sonjas. 

Plu tarde, pos kelka semani, me konocas el sat bone por 
influar la sonji. Me injektas poka koloro, tordas oli plu 
teatrale, gradope adjuntas detali, odori. El ofte sonjas la 
Paris-sonjo, e me vivigas la fundo, pozas kelka bonaji en la 
kafeerii, injektas ta ebriigiva Paris-odoro di kloaki e dolca 
frukti e chipa fromaji ed urinifeyi. El respondas, konjuras 
memoraji quin el ne rimemorabis havir: sento di pavi sub 
la dorso; la shui di la bonaspekta viro, ek pelo di bovyuno 
havante sugesto di taloni; saporo di tabako e reda vino ed 
elua propra karno sur la lango di la nebonaspekta viro. El 
jueskas sua sonji. 

Me anke jueskas elua sonji. Me esas koquisto. Me ne 
povas produktar kruda nutraji, ma saporigas, spicigas. Ni 
joyas. La hundo joyas. Nun el promenigas lu plu ofte, 
parolas a lu, el ipsa nutras lu mem kande la servistino 
asistas. Lu nomesas Gabi. El nomas lu Gabs. 

Dum la nokto ante Kristonasko me donacas donacajo a 
la damo. El sonjas pri povre moblizita farmo-domo 
havanta granda kameno. Sep pueri kushas su avan la 
herdo sub lit-tegilo stebita. Tri gaya adulti portanta vizaji 
ek sika fango sidas sur ocilanta stulegi. Kalzi klovagesas 
sur muro. En angulo es sako, sako plena de kandii ed 
exotika frukti, oranji de Florida, citroni de California. La 
pueri dormeskas unope. Dormeskinte, singlu desaparas. 
Balde la lit-tegilo jacas plate, faldas su en neta fasko. La tri 
adulti aparigas krucho de cidro, varsas, la cidro ekspricas 
quale champanio, spricas blue, oree, divenas grandega 
cintilo-fonteno. La mikra un-chambra farmo-domo ocilas e 

shancelas e dansas, dansas tra maiz-agri, friskas quale 
hundyuno. La maiz-agri faldas su quale blanka lit-tegilo, 
divenas brodita pendajo an muro di nova farmo-domo 
havanta du chambri, bone moblizita, sua ligna planko-sulo 
polisita da generacioni di pedi. Fonografilo pleas muziko, 
kandeli brulas, du amoranti koitas sur lito (me kreas la 
baldakino). El es un de ta amoranti. L’altru esas amalgamo 
dil bonaspektulo e la nebonaspektulo. L’amoranti 
orgasmante, la viro partigas su aden du viri, itere partigas 
su a quar, ok, nun esas mikra orgio ed el es la centro, yuna 
quale nultempe yuna, belega quale nultempe belega, 
saturita quale nultempe saturita, quale el nultempe esperis 
saturesar. La muri enfaldas su, la lito enfaldas su, la sonjo 
es serio de chiniana buxi e me faldas e pakigas e pozas ol 
ube el ritrovos ol. Me lasas el glitar aden dormado belega e 
profunda. 

Me envolvas me cirkum elua pedi, varma pedi. Me 
savoras la saporo di elua joyo e mea satisfaco. Gabs klimas 
adsur la lito. El nun permisas la hundo enirar la 
dormochambro. Esas tufi di hundo-hari sur la lit-tegilo, 
sur la kapkuseni. Gabs reptas delikate a me per hundo- 
pedi ed envolvas su en la kurvo di mea genui. 

Kristonasko jorneskas e me felice palpebragas pro mea 
propra sentimentemeso. 

Ma segun kustumo, tala vivo afekteskas el. El ekiras 
rare e plu rare, elua amiki komencas anxiar pri el. De 
tempo a tempo el asistas baleto, koncerto, cinemo, ma nur 
se amiki insistas. Li opinionas, ke el divenas vaga. Ma no. 
El divenas plu preciza, ma nur en sua sonji. Elua hari esas 
nun tre griza (me lojas hike nun tri monati), elua pelo es 
laxa, ed elua denti, la denti doloras. Ne troe, ma ulfoya 
lancinanta dolori, spasmi, mikra ho-i dum manjado. 

Ha, ma el nun dormas tante bone. Me nultempe standis 
tante bone, el dicas, repetas, sive on questionas sive ne. 
Jorne la mento vagas. No, ne vagas. Forluresas de jornala 
taski. Forluresas da me, por me. La mento funcionas, ma 
ne por amikini, ne por babilado, ne por explorachanta 
telefono-voki, ne por direktar la servistino o por la ‘bon 
jorno’ del pordisto. 01 es okupata. Ol kolektas kruda stofo 
por fabrikar nia sonji. 

Nun es la maxim bona tempo, por el ed anke por me. La 

sonji nun es intensa, impetuema, extravaganta. Me 
saturesas. Me korpulenteskas. Mea vestono ne fitos me 
kande me livos. Ica sonji es desero pos mea laborado, richa 
kremo en kuketo, frukto-kompoto, kir imperial. El oblivias, 
murmuras a su, ne pagas fakturi, ignoras la questioni di 
amiki. El juas su, tre multe, unesmafoye juas sua ipso. Pro 
la sonji. E me helpas facar oli. Me docas el quale uzar oli, 
juar oli. Vekante, el ne memoras oli; elua matini es 
regretoza. El dormas plu ofte, plu ofte, vekas exhaustite, 
deziras repozar, dormetas, experiencas sonji apetitiganta 
posdimeze, vespere dum spektar la televiziono. Ica sonjeti 
havas saporo bitra e metalatra. Fine al lito per felica 
sospiro. 

La lit-tuki glitas cirkume, kapkuseno sinkas sub la griza 
kapo. Me apertas mea boko. 

Tanokte el sonjas, ke el klimas monto. El es fatigita ed 
apene povas pozar l’una pedo avan l’altra, tante min 
trovar la manuo- e pedo-plasi bezonata por ne falar del 
eskarpa klifo aden valo, senfunda valo. Fortunoze ulu 
pendas super el, ulu havante kordo, la kordo nodigata 
cirkum lua tayo ed anke cirkum elua propra tayo. El ne 
povas falar dum ke lu es ibe. Lu es forta. Lu ridas e jokas, 
el povas vidar ke lu ridas, quankam la vento forfrapas lua 
vorti ed el audas nulo. Esas la bonaspekta viro portante 
Paris quale parfumo rafinita. 

Me audas, ke elua kordio omisas du bati. Kuregas, ed 
omisas nun bato. Nun bato. 

To tristigas me. Neevitebla eventi ya povas esar trista. 
Me vidis to multa-multa-multafoye e komprenas. Ulfoye 
me opinionas, ke neevitebla eventi es la maxim trista. 

La duo es nun sub la monto-pinto. El vartas tranar su 
adsur ta akuta pinto. II promisabis koitor kun el ibe super 
la mondo, promisabis jacor kun el til noktesko, jacor kun 
el proxim la steli. 

II levas su al pinto. Elua manui, tante fatigita, desprenas. 
El falas. Ma nun il prenas la kordo, haulas el adsupre aden 
sua dika brakii, tenas el per sua Parisana manui rafinita. 

Do li koitas, e nokto venas, e la steli proximeskas por 
spektar. 

II levas el aden sua brakii e subite saltas del monto al 
steli. Li flugas tra la cielo makuletizita, tra la nokto 

flitrizita. II turnas elua vizajo a su por kisar el. El spasme 
respiras. Ilua vizajo es nun la mea. 

Me facis lo. Me adias. 

Me kisas el. Me liberigas el. El falas. Falas lente. Me 
spektas ta falo. 

Me apertas mea boko e forigas me. Mea mandibulo itere 
kliketas aden sua plaso en la maxilo. Me levas me del lito, 
retroturnas me e tenere aranjas la blanka hararo, kelke 
humida, sur la brovo pala e translucida. El respiras tre 
tranquile, tante tranquile, ke me mustas pozar mea orelo 
an elua boko por audar. Elua kordio laboras. 01 ne duros 
longe. El falas. 

Gabs ploretas kande me ekiras la dormochambro, ma ne 
sequas me. Lu movas plu proxime ad elu. Ad elua sino. 
Kushas sua kapo sur elua sino. Me es kurioza, qua sorgos 
Gabs. 

Me vestizas me per boti, vestono. Li fitas stranje mea 
korpo, mortinta pelo aden qua serpento penas insinuar su. 
Nu, la vesti laxeskos dum ke me marchas. 

Me cirkumregardas. Beleg apartamento. Plu multa polvo 
nun kam antee, la servistino explotachas la konfuzeso dil 
damo. Plu multa polvo nun, araneo-reti pendas del 
plafono. La kurteni es desklozita. Impresoza vidajo. 
Lunlumo e neono e lampi di automobili. Ed ombri. Multa 
ombri. Profunda ombri, maxim profunda apud la lumo. 

La kreo-procedo 


‘Me ankore ne kredas, ke lu tale agis.’ 

‘Tu de omna homi.’ 

‘Nu, ka tu povas kredar ol?’ 

‘Yes.’ 

‘Qua povas tale agar?’ 

‘Me. Tu. Irgu. Es la stando homal.’ 

‘Tu e tua stando homal!’ 

‘Tu povas ocidar ulu.’ 

‘Nultempe!’ 

‘Ho. Ma tu povas helpar celar la kadavro.’ 

‘...Ni ne uzos ta parto.’ 

‘Esas novelo. Ni devas skribar vereso.’ 

‘Ne tante multa vereso. Ni omisos ta parto. Nu, quale 
komencar?’ 

‘Per “Me ankore ne kredas, ke lu tale agis”.’ 

La dei odias su 


Thor e Dionysos fine forpozis l’inheranta enemikeso inter 
lo rezolveme maskulatra e lo preske feminatra. Omna 
emoci velkas koram eterneso, e kombato semblas esar 
stupida kande singlu havabis nur kelka adoranti dum 
longa epoki, ed a ti kelka mankas la naturala fervoro di 
olima tempi, li exekutas la ritui rikonstruktita per sorto de 
ironioza ostentemeso qua ne indikas duriveso. Do lia lukti 
furioza e senbaza degenerabis ad insulti, pose a desafabla 
rankoro, e fine a senkomforta plezuro de iracoza 
kamaradeso. 

‘Quo es adorado, me questionas?’ dicas Dionysos. ‘Qua 
bezonas ol? 01 esas kustumo sensenca e stulta di mortivi, 
naskinta de timo, timo a ni ed a to quon ni povas facar, e 
quankam me ipsa esas mi-mortiva, me ne estimas la raso.’ 

‘Acerba vitberi,’ dicas Guanyin. 

Elua superba rideto iracigas la deo dufoye naskinta. ‘Tu 
frunsos tua labii cirkum ta frukto eventuale, Guanyin! Tua 
kulto diminutesas minutope. Quante longe tu povos 
rezistar moderneso?’ 

Elua superba rideto divenas ridetacho di superioreso 
furiiganta. ‘Me ne kontreagas o tempo o chanjo. Me esas 
ta eterneso kontre qua vi kombatas. Kande vi du ne batas 
l’una l’altra.’ 

‘Putreso!’ aboyas Thor. ‘Tu dineskas tam multe kam ni 
dum ca lasta yarcenti. Tu hungregas por la fumo di 
sakrifikaji, ne pretextez. La nura kozo quon me ne toleras, 
es nemortivo qua ne agnoskas fakti.’ 

Dionysos sniflas e levas sua gobleto, ta gobleto qua 
nultempe esas vakuigita. Thor agnoskas la saluto e levas 

sua korno a sua labii. La du havas, fine, multo komunal; 
exemple, lia marveloza drink-kapableso. 

Guanyin ja forflotacas ad altra sorto del Ultima Realeso 
e livas dolca jasmin-parfumo. Thor sputas e laute flatuas. 
Dionysos ridegas, ma quik sinkas aden trista su-odio. A to 
lu esas falinta: olima vinkanto di India, inkursanto di 
Hades, nun aplaudanto por flatuo-jokaji. Eterneso es tro 
longa, lu pensas. 

E Thor, per la senkompata intuico dil dei, mem ti qui 
havas dika koli, ruktas e dicas, ‘Es vera, damnite vera, tro 
longa.’ 

Dionysos desesperante klozas sua okuli. Nemortivi juas 
nula privateso. 

‘Ni du anke es eterna,’ Dionysos insistas despitoze. 
‘Evidente. Ni esas. Ni existas.’ 

‘Certe ni existas. Ne povas ne existar. Quale tu parolas!’ 
Thor perplexe regardegas lu. ‘Ni ne es quale li. Mortivi, me 
volas dicar. Li ne advere existas, ne quale me signifikas 
existar. Omno quon li esas ed agas rezultas de ta fakto. Ke 
li savas, ke li cesos existar. Omno es pura timo. Aroganta 
bastardeti!’ 

Dionysos ne konkordas. Thor forsan nultempe 
experiencis timo, ma Dionysos ya experiencabis ta emoco. 
Ofte. En lua mortiva duimo. Lu rimemoras la kolda timego 
qua kaptis lu kande lu serchis sua matro Semele en Hades, 
rimemoras quaze saporo di sango. E lu rimemoras fortege 
la teroro kande lu laceresis a multa peci gutifanta, ed anke 
rimemoras ke lu pensis, dum ta agonio abomininda: Kad 
me esos pos to? Kad me ankore esos? Kad me es advere 
deo? Kad me povas mortar? 

Nu, lu ne povas, e lu ankore esas. La mortiva timo devus 
livir lu, devus esir frapita ed arachita de il, devus forfluir 
quale sakra ikhoro* de lua veini. Ma lu ankore ne 
konvinkesas. 

‘Ka tu opinionas, ke me ne komprenas timo?’ Thor 
grunas. ‘Ne obliviez Ragnarok. To sempre minacas nia 
kapi.’ 

‘Ne esas lo sama.’ 

‘Yes ya lo sama!’ 

Dionysos regardas per muta facino la muskuli di la 

* Sakra fluido qua servas kom sango en la dei. 

brakio di Thor levanta plurfoye ilua korno; la saltetado ye 
singla glutajo di sua laringal saliajo granda e deala; la 
maniero per qua ilua pektor-hari ekvarsas su del kolumo 
di ilua vamso quale spumo di blonda mar-aquo. La brakii 
di Dionysos esas tam dina kam ti di puerulo, lua pektoro 
tam glata kam ovo, e lua barbo lokloza esas quaze glutinita 
adsub la rozea vangi. Lu rezolveme ne agnoskas la mixuro 
de envidio e deziro e repugno qua plenigas su, e glutas 
plusa bokedo de vino nemixita. 

Tala pensin Thor ne intuicas, pro ke il ne povas, o ne 
volas, komprenar oli. 

Dionysos cirkumregardas l’Eterna Vakueso. Nulu esas 
apud li; la plu multa nemortivi ofte evitas li, precipue 
kande lu e Thor drinkas dum un o du epoki. Dionysos ne 
blamas li; ofte lu anke deziras evitar su, se esus posibla. 
Esas tempi kande la solitareso di nemortiveso vundas 
quale kultelo en mortiva ventro. Adminime Thor esas 
kompanulo, quankam bavante ebria. Thor sempre esis 
kompanulo, mem persequanta, mem frapanta, o 
mokridetanta, od insultanta. Ma Dionysos ne pensas pri 
to. 

Ulfoye il meditas, quon l’altra nemortivi susuras pri ni 
du, nam eterneso stimulas babilacho. Nemortivi mustas 
plenigar ulmaniere ta sencesa ciklo de dii, ed omni ecepte 
le maxim neflexebla ja probis omna vario di koito 
imaginebla (imaginebla a nemortiva menti, plu inventiva 
kam ti di mortivi). Ma se Dionysos hazarde audas nejentila 
ridachi, il kustumale misinterpretas, nam la kauzo ne esas 
lua amikeso kun la karnoza rufulo, ma ke du ebria dei 
sempre negas lia suba tenseso e tenteso sexual. Lu supozas 
ke Thor, quale omni, juabis kelkafoye folludo kun bela 
puerulo, quankam la nordala bardi havanta rigida sfinteri 
nultempe kantis pri to. Sensignifika, lu pensas furioze. Do 
lu nultempe remarkas, ke la deo muskuloza sekrete 
remarkas lua propra glata pelo, dina tayo, e glutei senhara 
e ferma. 

Dionysos vakuigas sua gobleto e regardas dum ke ol 
riplenigesas. ‘Quo es adorado?’ lu itere questionas. ‘Quo es 
la plendachi di mortivi por ni? Quo es la grav importeso di 
ta suplikaji?’ 

‘He?’ Pos ta omna milyari, Thor ankore ne komprenas 
omna vorti di Dionysos. 

‘Pro quo ni sucias pri li? Ni existis ante la mortivi, o la 
plumulto de ni. Ni esos pos ke li desaparabos. Quo es li 
por ni? Ni dicas, ni insistas, ke li es nulo. Yes, kelkafoye 
nemortivo marchas inter la mortivi, intrigas en lia militi, 
freneziigas un de li, koitas unu extraordinare bela.’ 

‘Mem genitas filio,’ dicas Thor. 

La mortiva duimo di Dionysos redeskas. 

‘Pardonez.’ 

‘Me ne shamas.’ 

‘Nul kauzo por shamar.’ 

‘Omna mortiva karno es forbrulita de me’ 

Thor remarkas quale la longa kolo di Dionysos 
intersekas la kurvo di lua klavikulo. ‘Mm-hm’ 

Dionysos budas. 

‘Kurajeskez, deo. Me anke esis naskinta, de Tero.’ 

Dionysos ne respondas. To ne es lo sama. 

Thor forpozas sua korno, gratas sua dorso, ed, 
extensante sua manuo por riganar la korno, abatas sua 
martelo a to quo signifikas pavimento en la Senlimita 
Cielo. Tondro mujas tra spaco. Dionysos tresayas. 

‘Pardonez,’ Thor repetas. E, pro ke il ne prizas exkuzar 
su, laute frapas plurafoye la pavimento. 

Protesto-bruiso acensas del extera regioni. 

‘Tacez ibe! ’ 

‘Pro quo vi ne tacas?’ 

‘Ebria idioti! ’ 

Thor esforcas nudigar sua kulo vers ta babilo, ma 
mispazas tirante sua getri adinfre e falas. 

Dionysos sukusas sua kapo. ‘Ulfoye tu esas reala asno.’ 

Thor, ebrieso subite glitanta de kombatemeso til 
sentimenteso, ridetachas, trusas enorma manuo aden ilua 
grandega bifurko, e dormeskas. 

Dionysos sospiras e pensas: Pro quo la mortivi adoras 
ni? Nu, pro timo. Timo, komprenende. La bavanto es justa, 
li facas omno pro timo. Timo a doloro, timo a hungro, 
timo ke li perdos amato. Precipue li timas ne existar. Ne 
esar. Idioti, timar nihilo. E li opinionas, ke se li ne adorus 
ni, ni oblivius li, permisus ke li ne esez. Do pregi, devoci, 
sencesa plendi... 

Pala lumo eniras lua ebrieso. Lo signifikas ulo, lu 
pensas, signifikas ulo grava. Ta profunda bezono en li por 
esar agnoskita, remarkita. Memorez me, li sempre pledas, 
inter le donez-a-me e le facez-por-me. Ne obliviez me. Me 
esas, advere me esas. Suciez me. 

‘Ma, se pro to li adoras ni, pro quo ni ... pro quo ni, qui 
simple esas ... pro quo ni sucias?... ’ 

Se mortivi pregas nur por agnoskesar, nur por tintar lia 
vivi kurta e senkolora per la glorio di nemortiveso, pro 
quo nemortivi askoltez? Pro quo ni omna askoltas? sempre 
ed avide askoltas? 

Dionysos sentas subita paniko en su, paniko simila a to 
quon lu sentis arachita del utero di sua matro e shovita 
aden ta vunduro en la kruro di Zeus Patro. 

‘E lia postulaji, lia sencesa postulaji, quaze ni debas a li! 
Nam ni ne bezonas li. Ni ne bezonas agnosko. Quaze li 
kreis ni...’ 

Thor movas dormante; ilua rufa hararo rulfalas, intrikas 
su en ilua barbo, celas ilua mukoza nazo e porkatra okuli. 

‘Thor,’ Dionysos dicas rapide, ‘Thor, vekez.’ 

Thor ne vekas. 

‘Thor, per Hades, vekez e parolez!’ 

Thor ridetas dormante. 

La pensi di la Dufoya Naskinto kuregas jirante. Pro quo 
ni askoltas la sencesa babilado di enti qui existas nur dum 
la maxim kurta respirajo? E pro quo, pro quo ni dineskas, 
magreskas, se nia kredanti diminutesas? 

‘Thor!’ 

‘Lasez il dormar,’ sonas la muzikala voco di Guanyin. 
Itere el esas hike. Sur elua kapo esas fisho-korbo exhalanta 
odoro richa e desagreable desebriiganta. ‘Pro quo tu 
pavoras?’ 

‘Pavoras! Me ne pavoras.’ 

‘Tu aspektas pavorante.’ 

‘No, no.’ 

Guanyin ridetas. ‘Bonege. Me ne kustumas vidar timo 
che nemortiva vizaji. Me posible eroras.’ 

‘Certe tu eroras!’ Lu sizas sua gobleto e drenas ol per un 
glutajo. Vino kruda e blanka quik riplenigas ol. II itere 
drenas la gobleto. 

‘Vi du tante ecitas vi pri la maxim bazal aferi.’ 

‘Irez ad Hades!’ 

Guanyin retenas sua rideto malgre ta vulgarajo. ‘Me ne 
venas ek tradiciono bezonanta Hades,’ el dicas kalme. ‘Vi 
es yuna, vi amba. Me ofte oblivias, ke dei povas esar yuna.’ 

‘Me ne es yuna!’ 

‘Respondo kustumal de yuneso. Me sempre existas, do 
me es olda. Tu naskis en tempo, do tu es yuna. Askoltez, 
puero.’ 

Dionysos suflas. 

‘Askoltez, puero. Lernez. Penez komprenar, ke to omna 
quo existas, existas en cirklo.’ 

‘Cirklo! Quon to signifikas? Cirklo? Quon tu dicas?’ 

‘Ha, me trompas mea propra vovo kontre konsilar. 
Sempre neutila.’ El sospiras. ‘Vi ne bezonas sidar for ni, 
komprenez. Vi sempre esas bone aceptata.’ 

Dionysos ridachas. ‘Bone aceptata!’ 

Guanyin itere sospiras e komencas jirar per perfekta 
gracio, til ke el es nevidebla. 

Dionysos tremas. 

Thor snortas, tusas, apertas okulo, sideskas rekte, e 
sputas. II revelas sua lango blankigita e klakas sua boko. 
‘To esis bona. Nulo es tam bona kam dormeto. Mea boko 
saporas quale mortinta tribuo. Me bezonas drinkajo.’ 

Dionysos turnas su ad il kun frenezioza okuli. 

‘Kad irgo eventas?’ 

Dionysos kalmeskas. ‘No. Nulo.’ 

Thor flaras. ‘Malodoras de santeso.’ 

‘Obliviez to.’ Dionysis levas sua gobleto. ‘A deala su- 
suficanteso!’ 

Thor frunsas la fronto. Altra longa vorto quan il ne 
komprenas. Ma un exkuzo suficas tam bone kam altra. II 
levas sua korno. 


31 



La mento di Deo 


La fibroza fungo Gibellula polydactyla havas multa nomi 
vulgara: la reda demono, la dolca fromajo, la pesto dil 
santa Emilio, l’evangelio; ma la maxim generala nomo esas 
la mento di Deo. La fungo esas endemika tra la regioni 
mezvarma e tropikal, quankam recente ol extensas sua 
habiteyo mem aden la polara latitudi pro la klimato- 
chanjo. La spori povas restar neaktiva dum yari til ke oli 
perturbesas. Frequa erupti eventis en omna epoki, le 
maxim destruktiva dum 1374-76, Francia; 1410-11, 
Germania, Dania, Belgia; 1600-14, Chinia, Korea; 1743, 
Rusia, Kazakstan, Turkestan; 1772-76, Bolivia, Paraguay; 
1787, Roma; 1839-42, Japonia; 1914-17, Arabia; 1969, 
Patagonia. Antea erupti, inkluzante to dum qua perisis la 
santa Emilio (c. 1100), restas nepruvita pro nekompleta 
registri. 

La fungo propagas su per spori, qui flotacas nevideble 
en la aero til ke oli inhalesas. Se ta spori esas inhalita per 
la boko, li pasas sendanjere tra la digestala sistemo ed esas 
ekjetita sen efekto. Ma se on inhalas ta spori per la nazo, li 
preske sempre jermifas en la kavaji dil sinusi. Pos tri dii, la 
spori sprosifas kom amaso di filamenti tenua e reda. Dum 
ita tempo nula simptomi manifestas ecepte sento di 
konjestiono e, rare, kurta sangifado de la nazo. La 
filamenti balde penetras e migras aden la kranio di la 
hosto, ube li quik interplektas su cirkum la cerebro e 
formas dika reto. Simptomi ye ta etapo: febla kapdoloro 
persistanta quan medikamenti ne povas moderar, 
sentiveso a lumo, pruritado freneziiganta en la sinusi. 

Ta simptomi duras nur dum un o du dii. En ta varma ed 

humida medio, la fungo rapide matureskas e komencas 
sekrecar narkotigiva substanco. En la min granda animali 
la kemiala reakto produktas vertijo, paniko, konvulsi, mem 
morto; en homi ol produktas halucini, vertijo, febrala 
deliro, euforio neracional, senbaza sensaciono di 
superbeso. L’invadito experiencas konvinko ke la tota 
mondo esas plena de deala intenco, maxim ofte segun la 
religio regnanta en ta regiono, ma ulfoye la malado 
imaginas tote nova sistemo di kredi e superstici, sistemo 
qua ofte havas semblo di interna logiko. La maxim 
hazardal evento, la maxim neinteresiva vidajo, inspiras 
extazo-paroxismi. Dum ita etapo, qua duras de kelka dii til 
multa monati, l’invadito, malgre ke lu ofte funcionas 
preske normale, povus esar minaco a su ipsa ed anke ad 
altri per epizodi di konfuzo, subita esvani, violenta erupti. 
L’invadito investas terorinda signifiko en omno, kredas ke 
la maxim sensignifika evento importas por la homaro, e se 
on defius ica konvinki, l’invadito forsan explozus 
violentoze; se altra invaditi asistas, ti ofte partoprenas la 
konvinki, til ke orgio di teroro eventas. Epidemio dum 
1209 inter l’Albigensii, kulminanta en masakro di la 
Kathari, esis nur un de le maxim virulenta; altra epidemii 
(1572, Lyons, Lrancia; 1857, Utah, Usa; 1947, India; 2010, 
Nigeria) anke havis historiala konsequi. 

Dum ita etapo la fungo propagas su. 01 sternutigas 
l’invadito por ejektar multa spori, qui dispersesas tra la 
aero ed infektas altri. Rapida diagnozo komprenende 
necesesas. Diagnozo konsistas ek sango-probi e 
fotografado X-radial. On impozez quarenteno, izolez 
l’invadito. Kuraco konsistas ek serio di 14 til 20 
antibiotiko- e steroido-injekti aden la sinusi. Kirurgiala 
interveno rare sucesas pro la profund interplekto dil 
filamenti en la tisuo dil cerebro. Obstaklo ofte eventas, 
kande l’invadito ne deziras, mem refuzas kuraco. La 
viktimo opinionas, ke lua maladeso ne esas vera maladeso, 
ma fakte donacajo, e ne nur prizas olu, ma intence probas 
infektar sua familio ed amiki. Plusa desfacilajo esas, ke ta 
altra homi ulfoye sancionas la maladeso, shirmas 
l’invadito kontre la supozita minaco dil kuracisto, e 
sustenas l’iluzioni di la viktimo, por ke lu refuzez ed 
evitez risanigo. Kuracisti e flegisti ipsa povas cedar su al 

trompanta iluzioni; on devas sorgar kontre t.n. psikal 
infektado: per ita moyeno la fungo ofte atingas epidemial 
extenso. 

Pos ta propagado-etapo, la fungo torporas. La filamenti 
cirkondanta la cerebro cesas produktar la narkotigiva 
substanco e rigidifas en harda shelo; cerebri di invaditi 
ulfoye montras kontrakto, quankam funcioni normala 
duras. Ula filamenti esas ejektita del nazo, boko, oreli. 
Simptomi moderas, quankam li rare tote cesas. Ecepte ke 
eventas plusa infekto, la viktimo kustumale ne sufras pose 
evidenta efekti, ma la fungo ulfoye rivivigas su. Ri-infekto 
o rivivigo esas preske sempre fatala, pro ke la cerebro 
kontraktas tante multe, ke bazala funcioni esas neposibla. 

Nur un kozo quon me mustas savar 


‘Nur un kozo quon me mustas savar,’ la maniiko kriis laute 
kontre la muziko. ‘Ante ke existis iPodi, o CDi, o 
fonografuri, o mem radiofoni,’ okuli plu larja, ‘lore kande, 
se on deziris muziko, on mustis facar ol, o per la dei on 
mustis staceskar ed irar por audar muziko facita,’ fingri 
tremanta sur la fronto, ‘to quon me mustas savar esas: 
Tatempe, kad homi sempre audis muziko en sua cerebri? 
Kad li anke vivis havante sencesa muziko en la kranio? 
Esas to quon me mustas savar,’ lu dicis neaudeble, ‘quon 
me mustas savar.’ 

Racionoza 


Hundi ne pensas quale homi. Ica hundo penis pensar tale. Ta 
hundo pensis, hundale, ke se lu povus pensar homale, lu ne 
sentus tante multe la manko di homi. Ta logiko esis quaze 
homal, ma la hundo pensis ol sen sofismo, do sume ne atingis 
homeso. 

Lu penis staceskar sur sua dopa gambi. Tale stacis homi. Se 
lu nur povus stacar tale, mem shancelante, dum kelka instanti, 
lu forsan pensus quale homi pensas ... pensis. Lore li ankore 
asistus, ulmaniere. Lore la hundo komprenus quale trovar 
manjajo ... o quale apertar la pordo. 

La du kara oldini 

Opero en un akto 


‘Mea kara Anna! Ho, me tre joyas vidar tu itere pos ... 
quanta yari?’ 

‘Tro multa, kara Margit. Ma tu aspektas tam yuna kam 
sempre. Tu esas vera miraklo.’ 

‘E tu, tam beleta kam antee. Me sempre envidiis ta 
splendida karnaciono. Ma enirez, enirez! Ne stacez ye la 
pordo quale nekonocato. Enirez! Ni havos taso de teo e 
babilos pri, nu, absolute omno’ 

‘Bel apartamento, kara Margit.’ 

‘Danko. 01 konvenas. Kelkete deskomoda, ma proxim la 
butiki. Ne tam eleganta kam la domi de dii pasinta.’ 

‘Ka ne? Segun me ol esas tre eleganta. Ma, me ne ofte 
vidas tanta luxo.’ 

‘Flatanto.’ 

‘Tote ne. Me vivas tre humile. Tre humile. Me nultempe 
havis tua suceso astonanta.’ 

‘Nu, pekunio venas, pekunio iras. Me anke nun vivas 
humile. La richa dii esas pasinta, tote pasinta. Ni esas nur 
du olda kantistini, la mondo oblivias ni...’ 

‘Ne tu, kara Margit. Ne tu.’ 

‘Ho yes, anke me. La nova generaciono ne memoras ni, 
certe ne olda mezosoprano. Se me esabis soprano, quale tu 
... ma fakte, me preferas esar obliviita. Me ne volas, ke ulu 
videz me nun. Olda, korpulenta, griza hararo .... Ma 
sideskez, Anna, kara Anna. No, ne ibe, ne fore, sidez hike 
apud me. La lumo esas plu bona hike, e me deziras 
regardar tu. Mea okuli, ne tam bona kam...’ 

‘E tu ja preparis teo.’ 

‘Me havas helpanto dum tri dii omnasemane, ma ne 
hodie.’ 

‘Ho, kara Margit.’ 

‘Do me ipsa preparis la teo.’ 

‘Tante delikata tasi.’ 

‘Donacita a me dal direktisto dil Teatro la Fenice, lor 
mea Principessa en Adriana Lecouvreur. Jentil oldulo, 
galanta quale omna Hispani.’ 

‘Nu, me ofras donacajeto.’ 

‘Ho!’ 

‘Nur kuketi. Me bakis li freshe. Komprenende me ne 
povas manjar li, me esas diabetiko, ma...’ 

‘No! Diabetiko!’ 

‘Yes, kara Margit. Ma me tre multe juas spektar altri 
manjar. Delegata plezuro.’ 

‘Mea kompatinda Anna! Ho, nultempe manjar kuketi! 
Me ya ne transvivus tala katastrofo.’ 

‘Raciono vinkas deziro.’ 

‘Ne por me!’ 

‘Me divenis tante filozofial. On mustas, kande la vivo 
esas...’ 

‘Tu esis sempre plu intelektoza kam me. Yes, me ofte 
pensis to.’ 

‘Ka advere?’ 

‘Ofte. Do, nula sukro. Ka vu deziras limono o kremo?’ 

‘Kremo, danko.’ 

‘Tu esas dina, Anna, tro dina. Ma me ... nu! La chanji di 
evo.’ 

‘Ma fakte, Margit, tu aspektas tote same...’ 

‘Kande ni laste renkontris? Plu kam triadek yari, me 
supozas.’ 

‘En Buenos Aires, ka ne?’ 

‘Buenos Aires! Yes. Tu esas justa. Tante longa tempo 
ante nun!’ 

‘Yes.’ 

‘Mea Amneris. Kun l’obeza tenoro, la mikra Ruso ... me 
obliviis la nomo’ 

‘Javonivich. Yevgeny Javonivich.’ 

‘Tu rimemoras! Tu sempre havis splendida memoro. E 
tu pleis la sacerdotino. Ha! Me ne obliviis.’ 

‘Me ne oblivias. To esas la pleo qua famigis tu.’ 

‘Yes....’ 

‘De la Teatro Colon direte a la Scala.’ 

‘Preske direte, yes....’ 

‘Yes.’ 

‘Ebriiganta dii, Anna. La mondo extensis sua brakii, e 
me ne hezitis, no. Me kuris avane e nultempe questionis.’ 

‘Yes. E to omna pro Maddalena Natoli.’ 

‘...Qua?’ 

‘Maddalena Natoli. Sendubite tu ne oblivias, kara 
Margit?’ 

‘No, no. Per cielo! Me ne audis ta nomo dum, ho, duadek 
yari.’ 

‘Ma ecepte ke el mortis...’ 

‘Ho, ne rimemorigez me! La kompatinda karino.’ 

‘Yes.’ 

‘Terorinda evento. Mortar ante pleo.’ 

‘Subite ante pleo. Sen averto.’ 

‘Terorinda.’ 

‘Absolute sen averto. Fortunoze, Margit, anke tu esis en 
Buenos Aires. Hazarde.’ 

‘Tote hazarde, kara Anna. Me jus kantabis en Rio de 
Janeiro, Maddalena en Rigoletto. E mea amoranto di ta 
tempo ... qua esis? Jimeno, yes, bela Jimeno... baritono, 
nula voco ma splendida korpo. Vera heroo. Nu, Jimeno e 
me decidis vizitar Buenos Aires ante ke me rivenos ad 
Europa, vizitar ed audar mea kar amikino Maddalena. Ha, 
quala koincido! De Maddalena a Maddalena! Nu ... 
imaginez to!’ 

‘Yes. Imaginez to.’ 

‘Ni apene arivis al hotelo kande on telefonis. Gambelli, 
esis Gambelli postulante, ke me kantez tanokte. Quale il 
saveskis, ke me esis en Buenos Aires? Nu, anciena 
historio....’ 

‘Quale? Ma, kara Margit, me informis il.’ 

‘Ka tu?’ 

‘Certe. Tu telefonis a me kande tu arivis, por bilieti, ka 
tu ne rimemoras?’ 

‘Ho, yes.’ 

‘Kande ni saveskis pri Maddalena, Gambelli volis havar 
nula pleo. Ma me dicis, ke tu esas ibe, ke tu konocas la 
rolo...’ 

‘Tu savis lo, per nia studio-dii.’ 

‘...ke tu es brila kantisto. Yes, kara Margit, me informis 
Gambelli pri tu.’ 

‘Kara Anna, e dum ta omna yari tu nultempe revelis to! 
Fakte, me ne memoras bone ta tempo. Omno eventis tro 
rapide. Maddalena esis mea amikino, kar amikino ... 
saveskar pri ta hororind acidento, e samtempe decidar 
plear ... Me nur rimemoras, ke me kantis quaze inspirite 
tanokte.’ 

‘Yes, tu kantis quaze inspirite. E quik livis ed obliviis ni 
omna.’ 

‘Me nultempe obliviis!’ 

‘Ka no?’ 

‘Ho, tua taso havas nocho, kara Anna!’ 

‘Ne desquieteskez pro—’ 

‘No, no, transdonez ol a me. Me quik rivenos. Me devis 
vidir, ma mea okuli ... Ca koqueyo esas advere tro mikra, 
nu, la tot apartamento es tro mikra. Ma adminime me 
proprietas ol, nulu povas forprenar ol. Yen, nova taso 
integra.’ 

‘Danko, Margit.’ 

‘E teo. E kremo.’ 

‘Danko.’ 

‘Teo e babilado inter du old amikini.’ 

‘Yes.’ 

‘Du old opero-kantistini.’ 

‘Yes.’ 

‘E tu habitas Ginevra nun, ka ne, Anna?’ 

‘Yes.’ 

‘Ma tu voyajis longa disto a Roma, nur por vizitar me.’ 

‘Yes, kara Margit.’ 

‘E tua familio ... ka li ne timas pro tu? Oldino tote sola 
sur voyo.’ 

‘Me ne havas familio.’ 

‘Tch tch tch. Nu, anke me. La opero esis sempre mea 
nura familio. Patro, matro, ed amoranto. Ma tua amiki...’ 

‘Nul amiki.’ 

‘Ho!’ 

‘Nur kelka lernanti.’ 

‘Ha, yes, tu instruktas. Me audis to....’ 

‘Nun tu flatas.’ 

‘No, no, tote ne. Me ankore sucias mea old amiki. On ne 
oblivias la dii di yuneso, la esperi di ta dii.... Do. Buenos 
Aires. Ni ne renkontris pos ta trista tempo en Buenos 
Aires.’ 

‘Ne pos la funero, no. Ma me obliviis: Tu ne asistis la 
funero, ka yes?’ 

‘La funero.’ 

‘Di kompatinda Maddalena.’ 

‘No, no, me ne asistis. Tu savis, ke me recevis advoko a 
la Scala.’ 

‘Ho, yes.’ 

‘Abbado advokis, Abbado ipsa, e me mustis flugar.’ 

‘Komprenende.’ 

‘Tal okazioni ne venas tro ofte por yuna kantisto.’ 

‘No.’ 

‘...Ica kuketi esas delicoza, kar Anna.’ 

‘Manjez un plusa. Me juas spektar...’ 

‘E me varsos plusa tasedo por—’ 

‘No, danko.’ 

‘Ka ne?’ 

‘No. La teo esas ... pardonez me, kara Margit, ma ol esas 
kelkete bitra.’ 

‘Me regretas. Se tu nur manjus sukro ... Me konfesas, ke 
kande tu telefonis, tu surprizis me. Me astonesis. Ma me 
esis tre, tre felica, ke tu ankore pensas pri tua old amikino.’ 

‘Me ofte pensas pri tu, kara Margit. Dum multa, multa 
yari.’ 

‘Ma irge quo incitis tu vizitar?’ 

‘Memoraji, pri nia studio-dii. Kande ni amba revis pri 
glorio.’ 

‘Ha.’ 

‘Memoraji... e fina solvuro di old enigmato.’ 

‘Ho?’ 

‘Kara Margit, me dicis, ke me divenis tote filozofiala.’ 

‘Yes.’ 

‘La chanjemeso di vivado instigas tala pensi. La hazardi 
di vivado, hazardi qui, exemple, igas unu sucesoza, altru 
ne. Kande on es yuna ed ambicioza, on rare pensas ecepte 
pri la kariero, l’arto. Ma plu tarde, pos ke kariero ed arto 
esas finita, pos ke li trompabis on, on komencas pensar. Pri 
la diferi inter aparo e realeso. Pri eso e semblo. Me sempre 

sondas por la realeso dop la bela vizajo dil mondo. Nam 
l’eso ofte disimulas, ka ne?’ 

‘Intelektozo! Me ne komprenas tua spiri de vorti. Me 
ofte meditis—ne sempre, komprenende, ma ulfoye, 
irgekande tua nomo mencionesis—me ofte meditis, ka tua 
mieno intelektal kelke restriktis tua kariero. Me esas plu 
emocoza, posible troe, yes, ma, nu ... por tu, Dallapiccola e 
Schonberg, por me, Verdi e Puccini.’ 

‘E Cilea.’ 

‘Hm?’ 

‘Cilea. La Principessa....’ 

‘Ha. Yes. Komprenende, on pleas Verdi e Puccini, mem 
Cilea, plu ofte kam Schonberg.... Me ne esas racionoza, no, 
me felice konfesas lo. Me esas prefere intuiciva.’ 

‘Tu nomis me intelektozo. Nu, forsan, ma ne profunde 
intelektoza. La profunda pensaji di Descartes, o Sartre, o 
Heidegger restas ultre mea povra kapableso. Me es fine 
nur opero-kantisto. Ne mem famoza kantisto, quale tu.’ 

‘Ho, kara Anna....’ 

‘Ma me tre prizas pensar. Pensar esas devo, devo di 
homi, ka vu ne opinionas tale? Sen pensar ni esas nur 
bestii, bestii emocoza. Ma, pro ke me esas neprofunda 
pensanto, me anke tre prizas enigmati. Misterii. Mem 
krimino-misterii. E tra ta omna yari un misterio, 
partikulara misterio, sempre perplexis me. Misterio quan 
me ipsa experiencis.’ 

‘...Ka yes?’ 

‘Yes. La morto di Maddalena Natoli. Ka tu ridetas?’ 

‘Nur pro ke tu nomas ta regretinda acidento misterio. 
Kompatinda Maddalena, el mortis triste yuna, terorigante 
subite, ma ne misterioze. To esis simpla acidento.’ 

‘Tale on dicis.’ 

‘Lalo de balkono che hotelo.’ 

‘Tale on dicis.’ 

‘E malgre to, tu deklaras, ke ol esas misterio....’ 

‘Ol esis ya misterio.’ 

‘Kad esis?’ 

‘Esis. La misterio nun esas solvita.’ 

‘Ka yes?’ 

‘Yes.’ 

‘Tante injenioza. Ma me ne komprenas, pro quo tu 

nomas ... pardonez, nomis ol misterio, sive solvita sive ne.’ 

‘Famoza mezo-soprano, sola en hotel-chambro, nur hori 
ante importanta pleo, iras a balkono ed ulmaniere falas. Ka 
to ne semblas misterioza?’ 

‘Per tua vorti, ho, ol semblas rakonto en jurnalo! Ma nur 
rakonto. Regretinda, yes. Misterioza ... no. Tu evidente 
lektas tro multa krimino-romani!’ 

‘Me lektas nur pri vera krimini, ne fiktiva.’ 

‘Ka tu havas indici? Pruvi?’ 

‘Pruvi esas incidenta por l’advera pensanto, e tote ne 
bezonata. Ma yes, por la neimaginemi, me fine amasigis 
pruvi.’ 

‘Evidente tu deziras montrar tua genio. Me pregas, 
parolez.’ 

‘Danko. Me konfesas, ke me esas kelke fiera. Me 
komencis per l’evidenta fakti. Maddalena posdimeze iris a 
sua balkono. Pro quo?’ 

‘Por juar sunlumoza dio?’ 

‘Pluvis.’ 

‘Ha.’ 

‘Ed el ulmaniere falis. Quale?’ 

‘Omni savis tro bone ke la kompatinda Maddalena ... nu, 
parolante kandide, el ofte ebrieskis.’ 

‘Pos pleo, yes. Kad ante? Nultempe.’ 

‘Nulu savas to quon on facas sole....’ 

‘Ed ebriigar su tante frue ... nepensebla.’ 

‘Frue, forsan no, ma forsan dum l’antea nokto...’ 

‘El supeis kun amiki dum l’antea nokto. Me esis un de ta 
amiki. El ne drinkis plu kam du glasedi de vino.’ 

‘Ka tu esas certa?’ 

‘Me rimemoras perfekte. Policisti questionis me’ 

‘Kun la amiki el ne drinkis, ma forsan plu tarde ... Fakte, 
kara Anna, tu vertijigas me! Akuzaji pos tanta yari!’ 

‘Kad akuzaji?’ 

‘Nu, se krimino eventas, ulu esos akuzita. Ka ne?’ 

‘Bonege, kara Margit. Tu komencas pensar quale 
racionozo.’ 

‘Nultempe, kara Anna! Me preferas mea intuico. Ol 
servas me bone dum la yari. Ma, avane, mea karino. Me 
esas nun tre kurioza.’ 

‘Me amuzas tu. Bonege. Nu, me pensis. Dum multa yari 

me pensis. Me pensis pri multa kozi. Exemple, me pensis, 
quale muliero povus falar de balkono? Pro quo? E me 
pensis anke, ka forsan el ne falis? Ka forsan el faligesis? 
Komprenez, me nur pensis.’ 

‘Nur pensis.’ 

‘Me anke pensis, se on faligis Maddalena, pro quo? Pro 
quo faligar bone amata mezosoprano? Kad ulu profitos per 
tal acidento? Ed anke me pensis pri homo, ula viro nomita 
Jimeno Santiago.’ 

‘...Ka yes?’ 

‘Jimeno Santiago, ultempa baritono.’ 

‘...Jimeno. Mea Jimeno. Me obliviis la nomo familial.’ 

‘Santiago. Ube esas Jimeno nuntempe?’ 

‘Ube...? Ma kara Anna, il esis nur amoranto! Olima 
amoranto. E, me darfas dicar, nur un inter multi. 
Amoranto dum nur kelka dii.’ 

‘Amoranto qua voyajis kun tu de Rio de Janeiro a 
Buenos Aires.’ 

‘Nu, dum semano. Ma on ne sequas omna olima 
amoranti. Se tu havabus amoranti, tu savus lo.’ 

‘Me havabis amoranti, kara Margit. Ne tante multa kam 
tu, nam me esas racionoza, ka ne? Ma ... ma le mea ne 
mortigesis pro krimino.’ 

‘Ka mortigesis?’ 

‘Quale tua Jimeno.’ 

‘Mortinta! Kompatinda Jimeno....’ 

‘Mortigesis, da la guvernerio di Brazilia. La akuzajo esis 
... ocido.’ 

‘Ma qualmaniere tu saveskis to?’ 

‘Nur per du o tri letri, kara Margit. Ma la letri ne 
importas. Li nur verifikis. Mem sen oli, me ja savis. 
Komprenez, me ja pensis pri la semblo e l’eso dil kazo. Ka 
tu ridetas? Ka tu ne surprizesas?’ 

‘Nu, ne tote. Kompatinda Jimeno! II esis sempre 
iracema. Obstinema. E tante forta.’ 

‘Ka tante forta, kara Margit, ke il povis elevar e jetar 
mezosoprano de balkono?’ 

‘Tu havas terorinda mento, kara Anna. E nun tu nomas 
simpla acidento ocido!’ 

‘Yes. Me nomas ol ocido.’ 

‘E Jimeno, kara Jimeno, l’ocidanto! Ma pro quo? Pro 
quo?’ 

‘Ha, kara Margit, ni ne ludez. Tu komprenas perfekte to 
quon me sugestas.’ 

‘Ka tu akuzas Jimeno?’ 

‘Jimeno ... e tu.’ 

‘...Me.’ 

‘Pro quo Jimeno ocidus Maddalena, ecepte ke tu incitis 
il?’ 

‘Tu akuzas me. Tu opinionas, advere opinionas, ke me 
ocidis Maddalena.’ 

‘Me ne opinionas. Me savas.’ 

‘E nur por kantar Amneris!’ 

‘Tu esis sempre nepacienta. Ed emocoza. Forsan Jimeno 
konceptis la komploto, e tu impulsive asentis. O forsan la 
koncepto esis tua. To ne interesas me. Me ne desquietigas 
me pri motivi psikologial.’ 

‘Ma se—’ 

‘Ne ludez, me pregas, kara Margit. Ye nia evo ... Ka tu 
ridetas?’ 

‘Me nur konkordas, kara Anna. Ye nia evo, ludi esas 
sensenca. Nu ... ka nun?’ 

‘Ka nun?’ 

‘Ka tu venis a me nur por akuzar, e pose retroirar a tua 
povra, streta vivo?’ 

‘Ho no, kara Margit. Me venis querar yusteso.’ 

‘Yusteso.’ 

‘Yes.’ 

‘Pos tante multa yari.’ 

‘Yusteso ne evas.’ 

‘Ne quale ni.... Do, tu trahizos me al policistaro.’ 

‘Policistaro! Kara Margit! Ka tu opinionas, ke me esas 
stulta? La policisti di Roma ne atencas antiqua krimino en 
Buenos Aires, krimino quon nulu mem konsideras kom 
krimino. No. Me havas plu alta idei.’ 

‘Plu alta ... Yes. Intelektozi sempre havas la maxim 
streta etiko. Tu sempre envidiis me, kompatinda Anna.’ 

‘No.’ 

‘Sempre odiis me.’ 

‘No. Ma me gradope lernis odiar tu.’ 

‘...Nu. Ca ludo ne plus amuzas.’ 

‘No, kara Margit. La ludo finas.’ 

‘Precize.’ 

‘Ed itere tu ridetas.’ 

‘Tu havas tua filozofio, kara Anna, e me havas mea 
intuico. Intuico, me darfas dicar, esas tam potenta kam 
pensado filozofial. 01 esas adminime plu rapida. Me quik 
komprenis, kande tu mencionis Maddalena Natoli, to quon 
tu intencis. Do, kande me chanjis tua taso, me varsis aden 
la teo specala veneno. Kompatinda Anna, tu tre balde 
mortos.... Ka tu ridetas?’ 

‘Yes, kara Margit, me ridetas. Pro ke me anke memoris 
tua Principessa. Komprenez: kande me fine saveskis to 
quon tu e tua Jimeno facis, me decidis, ne nur informar tu, 
qua esas mea devo, ma anke agar kom judiciisto ed 
mortigisto, qua esas plezuro. Anke mea kuketi kontenis 
veneno.... Ka tu ridetas?’ 

‘On agnoskas la drol aspekti dil situeso. Do, ni telefonez 
a mediko, ka ne?’ 

‘Luktar por vivado ne decas ye nia evo, kara Margit, ed 
irgakaze ne helpos. Mea veneno esas tro rapida. Tu mortos 
ante ke mediko venos.’ 

‘E la mea anke. Nu, kara Anna ... ni vartez.’ 

‘Yes, kara Margit. Ni vartez.’ 

Tombeyo 


En nia urbeto esas un de la maxim antiqua tombeyi en la 
lando, ma malgre to, un de la maxim moderna. 

01 esas ne simpla tombeyo, ma vera nekropolo. La 
urbeto fondesis dum 1642, e preske quik habitanti 
komencis mortar. La fondinti maxim sagace selektis la 
somito di kolino larja ed alta por sepultar lia mortinti. 
Altri pozabus ibe kirko, od urbodomo, o mem domego por 
richulo, e celabus fore la tombeyo en tenebroz angulo; ma 
nia fondinti ne tale agis. Li fiere pozis nia tombeyo tam 
proxime posible la cielo, quaze por dicar, Yen nia homi, qui 
ja iris mivoye al Trono. 

Nia urbeto esis ed restas mikra, apene plu granda kam 
vilajo; ma omna homi esas mortiva, e tra la yarcenti la 
tombeyo kreskis, kreskis, til nun ol esas plu populoza kam 
New York, London, mem Kolkata. Ma ankore ol restas sur 
sua kolino; ol ne proprigas plusa teritorio, ne eviktas la 
vivanti por komplezar al mortinti, ma kalme, jentile 
aceptas omnu qua demandas eniro. Quale? 

Nia fondinti esis sagaca homi; lia sucedanti esis ne min 
pensema. Li vidis, ke la urbeto kreskas cirkum la kolino, 
ke homi mortas omnadie, ke la tombo-kolino ne esas 
senlimite larja. Ma olua altaji, olua profundaji... 

Yes. Per kreiva salto ta sagaca urbestri decidis ke, se la 
tombeyo ne povas kreskar adextere, ol mustas kreskar 
adinfre. Do li exkavis. Li kreis enorma shakti e plantacis la 
kadavri kom faski, l’una sub l’altra, la plu olda supre, la 
plu nova sube, profunde e sempre plu profunde. La 
terfortifikuri atingis vasta proporcioni, nekomprenebla 
komplexeso. E lia injenio ne sondis nur subtere: pro ke 

singla mortinto bezonas livar sua propra marko neefacebla 
sur la tero, sua stampo perpetua an eterneso, la tombala 
petri springis adsupre, l’una sur l’altra, kom marmorala 
bambui. Monumenti divenis turmi; mauzolei divenis, per 
adjuntita chambri ed etaji, cielskraperi, til ke olti extensis 
super l’arbori, perdis su en nubi. 

Eshafadi omnube suportas ta strukturi ed alta ed basa, 
quale araneo-reto, e tra ca telo metal sinuifas trotuari, 
pedvoyeti por trauranti e vizitanti. Ula mortinti vartas 
dum yari por sua plasi en ta metropolo di morto. Vivanti 
pagas richaji, subornas funcioneri, minacas oficisti por 
ganar prefereso. Nam omnu deziregas enirar nia tombeyo, 
pos morto. 

Sendubite ni rezidanti lokal juas, ke homi venez. Ni 
solicitas vizitanti, e multa turisti venas omnadie, promenas 
delikate la streta trotuari, regardegas adsupre od adinfre 
frapate da timo. Esas vera, ke pos funero kelka trauranti 
rivizitas la tombi di sua amati. Esas anke vera, ke ni 
rezidanti ipsa ne ofte eniras la tombeyo. Ni preferas 
regardar ol distante, de la westa ponto o forsan del maiz- 
agri qui kreskas trans la rivero. Kande amiki o parenti 
venas e deziras vizitar la famoza tombeyo, ni duktas li a la 
pordego e vartas extere. La nekropolo esas sempre plena 
de homi, vivanta homi, e malgre to esas sempre silencoza. 
La nura sono en ta loko esas la susurado dil vento inter la 
petra turmi, en la senfunda shakti. Stranje, vizitanti rare 
vizitas dufoye. 

Ma la tombeyo ne postulas vizaji konocata. La granda 
turmi pikas la cielo, desaparas en nubi. La shakti decensas 
preter pala spadaganti aden nigra obskureso. La eshafadi 
envelopas omno en sua reto. La mortinti jacas, expektas 
nulo. La tombeyo vartas omno. 

Pednoto en antiqua libro 


146 Ta historio di la XXIma yarcento, ed olua serio de 
sempre plu mala katastrofi ekologial, ekonomial, politikal, 
e kultural, esus nekompleta sen kurta komenturo pri la 
ciencisto doktoro Stefan Udekirk kom exemplo dil ofte 
baroka idei qui kaptis mem le maxim erudita dum ta 
epoko. 

Stefan Udekirk (1999 - 2042) esis un de la maxim 
famoza ciencisti di sua tempo pro sua laboro pri sango- 
sintezo, per qua il izobs, i.a., virus-agento dil purpura 
pesto, qua masakris miboni de homi en Europa e Nord- 
Amerika dum 2027-2029. Ma dum la yari 2039-2042, en 
laboratorio en la marsho di la obma Virginia, Usa, Udekirk 
konceptis stranja skopo. Per lua noti ni saveskas, ke la 
bona doktoro tormentesis da sufrado di animab, precipue 
sufrado di farmo-bestii. Lu klare vidis la kontinua 
kreskado explosiva dil populo, e timis la konsequanta 
bezono por sempre plu multa karno. Altri prozebtigus 
neevitebla vejetarismo (e fakte multa tale prozelitigis), ma 
la ciencisto evidente ne konsideris ita posiblajo. 

Komence Udekirk exploris metodi por plugrandigar 
bovi, mutoni, hani, porki; ilua motivo esis, ke se animab 
esus plu granda, minmulta de b sufrus por provizar la 
homi per karno. Ma la problemi ekonomial esas evidenta: 
La quanto di nutrajo necesa por nutrar tante giganta 
animali igis tala kurso ridinda. Pose Udekirk probis 
moyeni por facar homi plu mikra; se lu sucesus, la 
kreskanta populo bezonus min nutrajo, e konseque min 
multa animali sufrus. La rezultin, raportata en lua noti, on 
ne darfas naracar. Eine (ed on povas imaginar la desespero 

qua sizabis lua brilega mento) Udekirk intermixis la sango 
di homi e di bestii por krear nova speco, hibrida ento, 
homala bestio o bestiala homo; to malgre la fakto ke teorii 
relatanta sango a karaktero esis nultempe aceptita da 
cienco e longe explozita per geno-teorio, teorio quan 
Udekirk certe savis, mem docis a sua studenti. 

Pro quo ciencisto de la maxim alta rango falis a tala 
sensencaji? (Altre lu kondutis su normale dum ta yari: lu 
asistis konferi, docis, redaktis estiminda monografii.) Pro 
quo la autoritatozi ne inquestis pri la multa kadavri, 
animal ed homal, deskovrita en la marsho cirkum la 
laboratorio? (Forsan la kaoso politikal di ta tempo explikas 
ica falio neexkuzebla.) E pro quo la publika institucuri qui 
furnisis kapitalo por tala experimenti ne haltigis Udekirk 
ante la katastrofo? (Forsan la generala manko di cienc- 
edukado e cienco-savado di ta ero explikas ica hororinda 
misjudiko.) La neceseso di ca questioni skisas ta mizeroza 
ero plu bone kam irga deskripto. 

Anke ni ne deskriptas hike la experimenti exekutita da 
Udekirk. Per lua noti ni komprenas, ke oli esis de la maxim 
neetikala speco; ke la homal e mem bestial submisiti (plu 
precize viktimi) esis kaptata da helpanti o mem da Udekirk 
ipsa; ke lu ofte uzis metodi quin on mustas nomar pura 
tormento, inkluzite mem vivdissekado. Tamen per ta 
perturbanta noti ni povas poke komprenar la skopo di 
Udekirk, pro qua lu abandonis vera cienco. La bona 
ciencisto ne volis krear superhomala militisti, quale 
dementa ciencisti en filmi. Lu ne volis vinkar ia mondo o 
regnar mortanta socio. Lu mem ne voiis trovar remediiio 
por irga malajo. No, ne por irga malajo fizikal. Ya esis 
malajo quan la ciencisto deziregis remediar, ma malajo 
kultural. Ni saveskas per ta noti, ke Udekirk esperis, 
deziregis, maniike volis, ke la sango di bestii ed homi 
intermixesez por ke la homaro fine komprenez, per sua 
propra sango, quale esas esar bestio. Pluse lu esperis, ke 
tala savajo haltez la terorinda bestio-masakro e la 
destrukto di lia medio da homala socio. Fakte, Udekirk, per 
dementa moyeni, volis igar la homaro developar empatio. 
Regretinde (ma kustumale por homi), lu esforcis krear 
empatio per agado senempatia. 

Esas apene necesa skribar la rezultaji: pos lua morto 
cirkume du monati, la mutilita reliquii di doktoro Stefan 
Udekirk e di la du helpanti trovesis en la desertata 
laboratorio. Ibe omna kaji esis ruptita; singla instrumento, 
singla pipeto, singla fenestro ed armoreto e botelo esis 
frakasita. Sur la muri, sur la pavimento, mem sur la 
plafono esis sangoza traci di manui, di ungli, e di ulo 
mivoye inter la du. 


51 



Ulo venis inter li 


Sandra senvorte livas la chambro. II vere ne expektabis 
vorto. II nur esperabis. 

II studias la nova salianta tumoro qua jacis nun inter 
l’altri ... quanta? Duadek? No, duadek-e-un. Uli de li 
aspektas quale fingri, extensanta.... 

Ridetez 


Sioro Martin parolis a Martin junioro. 

‘Ca skol-gradpunti ne standas tam bone kam kustumale, 
filiulo. To desquietigas me, yes ya. Me opinionas, ke me 
konocas tu tante bone por komprenar, ke tu ne atingas tua 
tota potencialo, maxim grav eroro. Sideskez rekte, filiulo, 
me parolis multafoye pri la graveso di bona posturo. E 
regardez me direte en mea okuli. Bonege. On ne havas 
duesma oportunajo por facar l’unesma impresuro. Direta 
regardo e sincera rideto es la du maxim grava posedaji en 
ca mondo, me sempre dicas lo. Ka me ne dicas lo, Matro?’ 

La du siorini Martin sidante sur identa stuli avan la 
televiziono respondis, ‘Yes, Patro.’ Li manjis grilita maizo 
de rozea plastika boli. 

‘Me sempre dicas lo,’ dicis sioro Martin. ‘Bona kustumi 
es la maxim bon amiki di viro.’ 

‘Yes, Patro,’ dicis Martin juniora. 

‘E se tu opinionas, ke ca skol-gradpunti akurate montras 
tua potencialo, filiulo, nu, me nur dicas, ke tu mentias a tu 
ipsa. E to es la maxim mala mentio.’ 

‘Yes, Patro,’ dicis Martin juniora. 

‘Me ne sucias, ke tu prokurez la maxim alta gradpunti, 
filiulo. Me nur volas, ke tu atingez tua tota potencialo. Tu 
ne deziras mentiar a tu, filiulo.’ 

‘No, Patro,’ dicis Martin juniora. 

‘Regardez me en mea okuli. Bonege! Yen honesta 
regardo! E ne obliviez ridetar.’ II ridetis kurajigante e 
revelis la dopa jenjivi. ‘Yen sincera rideto! Nu, me 
komprenas, ke ulfoye esas desfacila atencar tua studiado. 
Do por helpar, ni negociez kontrato komercal: Me pagos a 

tu dek dolari po singla gradpunto quan tu elevos. He? He? 
Ka tu konsentas?’ 

‘Yes, Patro,’ dicis Martin juniora. 

‘Ya mea filiulo! Ni presez la manui. Talmaniere viri 
konkluzas kontrato komercal. Tu iros plu avane per forta 
manupreso, filiulo, kam per ora Rolls Royce.’ II ridetis e 
revelis sua blanka zigomati simila a golf-buli. ‘Plu forte, 
filiulo! Bonege! Ho, tu kontuzas me!’ 

II ridis. La du siorini Martin ridis. 

‘Nun studieskez, filio. Me expektas, ke tu balde ganos 
mea omna pekunio!’ 

Martin juniora iris aden sua chambreto. 

Sioro Martin turnis su al televiziono. ‘Matro, donez a me 
de ta bona grilita maizo.’ 

La du siorini Martin donis ad ilu sua rozea plastika boli. 

Martin juniora lektis pri historio e lernis. La Greki 
vinkis la Persi e la Romani vinkis la Greki e la Goti vinkis 
la Romani e la Franci vinkis la Goti e la Angli vinkis la 
Franci, dufoye, ed anke l’Indiani ed anke l’Afrikani, e la 
Germani perturbis omni e l’Amerikani salvis la mondo. E 
la mondo restas pacoza e Martin juniora dormis quale 
infanto. 

La luno levinte su, sioro Martin eniris l’obskura 
dormochambro di sua filio e reptis a la lito. II embracis la 
dina pektoro di sua filio e presis sua larja boko a l’orelo. 
‘Suceso. Suceso. Vinkez vinkez vinkez,’ il murmuris. 
‘Suceso. Suceso. Vinkez vinkez vinkez.’ Ilua perpetua 
rideto brilis en la lunlumo selakto-blanke. ‘Suceso. Suceso. 
Vinkez vinkez vinkez.’ II presis sua filio. ‘Suceso. Suceso.’ 

‘La filio dormas quale infanto,’ il dicis a sua spozino 
pose. La spozino dormante jemis e movetis. ‘Ta puerulo 
uldie esos prezidanto.’ II kurte koitis kun elu. El ne vekis. 

La du siorini Martin preparis dejuno. Martin juniora 
manjis boledo de sukrizita cerealo. Sioro Martin manjis 
socisi ed ovi. La du siorini Martin stacis an la furnelo e 
koquis la manjaji qui uldie mortigos lia viri. 

‘Me opinionas, ke Martin juniora bezonas plusa oranjo- 
suko, Matro,’ dicis sioro Martin. Siorino Martin riplenigis 
la glaso di sua filio. ‘On devas sanesar. Liquida suno 
sanigas yuno. Yes, Matro, me deziras plusa kafeo.’ Siorino 
Martin riplenigis la taso di sua filio. ‘Uldie me duktos tu al 

kontoro, filio. Me montros quale on ganas pekunio. Me 
montros to quo turnas la mondo.’ 

‘Bonege, Patro,’ dicis Martin juniora. 

‘Yen nia chefo, sinioro Martin. Sinioro Martin, yen 
Martin juniora.’ 

‘Me tre joyas konoceskar tu, yunulo. Tua patro es la 
spino di nia granda korporaciono.’ II ridetis e revelis la 
celata muskuli di sua maxilo. ‘Me esperas, ke tu esos 
exakte quale il.’ 

‘Danko, sinioro.’ 

‘Danko, sinioro.’ 

La du siorini Martin bakis kuketi por plenigar per muko 
la veini di sua viri. 

‘Quon tu studias canokte?’ questionis sioro Martin. 

‘Teologio,’ respondis Martin juniora. 

‘Bona yunulo. Matro, donez a me pokete plusa kafeo.’ 

Martin juniora lektis pri teologio e lernis. La kruda 
fetishi dil sovaji cedis su a la granda Ter-Matro qua per 
gambi larje extensita cedis su a la deo frunsanta di Mose 
qua cedis su a la tenera Kristo qua falis sub la herezii dil 
gnostiki e komunisti ed ateisti ma fine riganis sua Trono 
per la helpo dil Deo-timant Amerikani. E Martin juniora 
dormis l’inocenta dormo di Amerikana yunulo. 

Ne esis luno, ma la larja rideto di sioro Martin brilegis 
per sua propra lumo. ‘Komandez komandez komandez,’ il 
murmuris aden la rozea orelo di sua filiulo. Salivo-guteti 
cintilifis sur ta mola aperturo. ‘Triumfez. Triumfez. 
Komandez komandez komandez.’ II karezis la gambi longa 
e dina di la puero. ‘Triumfez. Triumfez. Komandez 
komandez komandez.’ 

‘Lu dormas quale infanto,’ sioro Martin dicis a sua 
spozino. El portis vizaj-kremo e har-frizili e dormis ferme. 
Sioro Martin turnis el ed eniris el. ‘Lu fierigos ni uldie.’ 

La du siorini Martin prizentis dineo, nigra rosbifo e 
blanka terpomi e flava gelatino. Li reverencis lia kapi 
super lia pladi dum ke sioro Martin pregis ed explikis la 
diala novaji. Pos ke la manjaji donita da Deo esis manjita 
por nutrar lia korpi, eli portis la pladi ed utensili hastoze 
aden la koqueyo por lavar oli. Sioro Martin iris aden la 
salono, sideskis, e formordis l’extremajo di sigaro. 

‘Matro,’ il vokis, ‘ka la kafeo esas pronta?’ 

‘Yes, Patro,’ eli respondis. 

‘E ka ni havas ta mikra butro-kuketi? Ti chokoladizita.’ 

‘Plena buxo, Patro,’ eli respondis. 

Sioro Martin ridetachis por montrar la oro en sua 
molara denti. II turnis su a la televiziono. ‘Filiulo, la 
mondo es belega. Se on vivas bone, on sufros nule. Es nula 
kauzi por dizastri. Matro!’ 

La du siorini Martin aparis portanta kafeo e kuketi sur 
plastika pleto. 

‘Mm. Ta kuketi saporas bonege.’ Peceti falis de ilua larja 
boko. ‘E plusa sukro en la kafeo, me pregas, Matro. Danko. 
Yes, filiulo, chokolado es belega. Se on manjas bone, on 
sufros nule. Es nula kauzi por dessaneso. Danko, Matro, 
me ya deziras plusa kafeo.’ 

Martin juniora lektis pri gramatiko e lernis. Substantivi 
sinkis sub adjektivi ed abandonita verbi falis del aktivo al 
pasivo dum ke konjuncioni blotisis koram marodanta 
komi e punti esis extingita. 

La kreskanta luno celis su dop nubo, ma sioro Martin 
facile trovis la mikra orelo di sua filiulo. ‘Posedez. Posedez. 
Kolokez kolokez kolokez. Posedez. Posedez. Kolokez 
kolokez kolokez.’ Ilua voco tremis ed il respiris rapide. 
‘Posedez. Posedez. Kolokez kolokez kolokez.’ Ilua dika 
fingri movis alonge la korpo di la filio. ‘Posedez. Posedez. 
Kolokez kolokez kolokez.’ II apene represis rido. ‘Posedez. 
Posedez.’ 

‘La bona yunulo dormas felice,’ il dicis en sua obskura 
dormochambro. La nelauta plorado di la spozino resonis 
fantomatre. ‘Tu vidos: homi balde vartos serie por presar 
lua manuo.’ II eniris la lito e genupozis super sua spozino. 
‘Me aranjos somerala laborado por lu che mea kontoro. To 
esos bonega.’ 

La du siorini Martin glatigis e faldis la kamizi di sioro 
Martin. 

‘Filiulo, ca raporton pri skol-gradpunti me pendigos an 
ta muro en plastika kadro. Yes ya. Tu atingis tua 
potencialo! E ne pensez, ke me obliviis nia kontrato. 
Matro, ka tu volunte adportez mea chekuyo?’ 

Siorino Martin donis la varmega glatigilo a siorino 
Martin ed adportis la chekuyo e plumo. 

‘Yen la cheko,’ dicis sioro Martin. ‘E me havas 
extraordinara surprizo, filiulo. Tu laboros somere apud me 
che mea kontoro. Yes! Nur tri dii semane, tu mustos 
ankore sportar. Tu ganos mikra salario, ma tu havos 
pekunio en tua posho e komencos tua kariero komercal. 
Tu lernos pri la reala mondo. Ni iros morge a banko por 
inaugurar tua unesma sparajo-konto. Matro, ka tu 
voluntez adportar la kultelo?’ 

Siorino Martin donis krumplita kamizo a siorino Martin 
ed iris aden la koqueyo. El rivenis adportanta kultelo 
granda ed akuta. 

‘Danko, Matro. Venez, filiulo.’ 

Martin juniora marchis adinter la genui di sua patro. 

‘Nu, to ne dolorigos, e balde tu havos bona rideto. Bona 
e granda rideto di komercisto. Bona rideto es la maxim 
grav utensilo por viro. Nun, regardez me direte en l’okuli. 
Yen mea filiulo!’ 

II pozis la lamo dil kultelo aden la boko di sua filio e 
sucieme skultis grandega rideto en lua karno. Martin 
juniora kriachis e ploregis e blueskis e spricis rede. 

‘Ya mea filiulo!’ 

L’okuli di Martin juniora rulis adsupre en lua kapo 
dissekita, lu shancelis, ma la genui di sioro Martin tenis lu 
ferme vertikale. 

‘Yen mea filiulo! Rideto grandega e bonega, to es la 
klefo por omna pordi en ca mondo. Es justa, ka ne, 
Matro?’ 

‘Yes, Patro,’ respondis la du siorini Martin. 

Martin juniora gluglis ed anhelis ed sizis la genui di sua 
patro. 

‘Yen mea filio! Nun ridetez larje. Regardez me direte en 
l’okuli e ridetez sincere.’ 

Martin juniora penis per sua tota forteso e fine ridetis. 
01 esis vasta rideto qua extensis de orelo ad orelo e 
minacis l’uneso di la vizajo. 

‘Ya mea filio! Plu granda kam mea propra rideto! Mem 
plu granda kam to di sinioro Martin!’ Sioro Martin ridegis. 
‘Ya mea filio!’ II forvishis guto di sango de sua pantalono. 
‘Ya mea filio!’ 

La senlimita biblioteko 


Grigor Przbewski, per humuro nekarakteriziva, enskribis 
voko-karto por libro qua ne existas, e la libro adportesis. 

Grigor Przbewski, skribachero, pasis sua dii en polvoza 
biblioteki, trapektis polvoza libri e nelektinda jurnali por 
trovar idei por artikli egale nelektinda. Grigor Przbewski: 
homo griza e mikra havante pensaji griza e mikra. 

Grigor Przbewski ne rikonocesis por sua esprito, ma 
unfoye lu facis jokajo. En la Biblioteko Duko Kambritzer- 
Bree lu demandis la romano Efebos da la famoza 
kompozisto Karol Szymanowski, romano perdita en 
Warszawa dum la duesma mond-milito. Lu jus lektabis pri 
ol en pednoto e, forsan kom probo dil tedata bibliotekisto, 
forsan nur por gayigar tedanta posdimezo, lu skribis ta 
titulo sur la karto. Represante rido, lu vartis la neevitebla 
chagreno dil bibliotekisto; ma la homo retrovenis portante 
bruna libro. Sur la kuvrilo esis, en verda literi, EFEBOS, e 
sub ta vorto, K. SZYMANOWSKL 

Grigor Przbewski havis multa savo ma poka intelekto. 
Lu savis bone, ke ta libro ya ne existas, nultempe esis 
publikigita, ma nun lu tenis ol per sua griza manui. Lu iris 
ad un de la longa tabli sub alta fenestro, pozis sua mantelo 
sur la stulo-dorso, aranjis sua etuyo, papero-bloko, tri o 
quar krayoni. Lu sidis dum instanto por rekuperar la 
respirado. Pose lu apertis la libro e komencis lektar. 

Fakte, lu ne tote komprenis la marvelo quan lu 
experiencabis. E la romano tedis, ol esis verko da literatur- 
amatoro, ne maestro di prozo. La intrigo esis konfuza, la 
personi esis nekredebla, la stilo esis pompoza. Sen irga 

profunda pensado, Grigor Przbewski prenis krayono e 
komencis skribar recensuro. 

Ta recensuro, quan la redaktero di la revuo Kadavro 
opinionis esar satiro feble amuzanta, publikigesis. 
Recevinte pago, Grigor Przbewski unesmafoye konsideris 
la stranja evento, e nociono pikis lua mento. Lu rivenis al 
Biblioteko Duko Kambritzer-Bree, iris al serv-tablo, e 
skribis sur nova voko-karto Der Messias da Bruno Schulz, 
libro nultempe kompozita, nur projetita; ol nultempe 
existis. 

Pos kin minuti la tomo jacis avan lu sur tablo. La 
recensuro da Grigor Przbewski aparis du semani plu tarde 
en Glos. 

Grigor Przbewski komprenis, ke lu recevabis donacajo 
qua satisfacos sua streta idei pri suceso. Lu advere povus 
lektar irga libro nepublikigita. Nam Grigor Przbewski, ta 
griza skribachero, kaptesis da ideo: la literaturo imaginita 
dil mondo existis por lu, e nur por lu. 

Per rigoro pseudociencal lu probis ta propozo. An ula 
serv-tablo bibliotekal, Grigor Przbewski ruzoze divertis la 
atenco di studento qua jus skribis sur voko-karto, e 
remplasis ol per altra karto havanta la titulo Parnaso de 
Luis de Camdes. Kande la bibliotekisto rivenis e dicis, 
‘Pardonez, ne esas tala libro,’ Grigor Przbewski ridis e 
preske dansis pro joyo. 

Komence lu nur demandis libri perdita, perdita da 
tempo, pro acidento, pro la stupideso di servisti. De 
Biblioteko Franca lu demandis Les journees de Florbelle da 
Sade ed Amasie da Jean Racine; de Librario Gomper il 
trovis la Memoriali da Lord Byron, Sanditon da Jane 
Austen, da James Joyce teatrajo perdita titulizita Brila 
kariero. En la biblioteko dil Universitato Kiskunmanja lu 
lektis la Epigrammata da Lukan, Medeia da Ovid, Odysseus 
automolos da Epikharmos de Kos, e skribis artiklo-serio pri 
la perdita tragedii Hermione, Inakhos, Niobe, e Thyestes da 
Sofokles. 

Grigor Przbewski nun frequentis la lekto-chambri. Lu 
demandis de bibliotekisti tituli fantastika: Telefos da 
Agathon, od Agatha da Melville, od Emma da Charlotte 
Bronte. E se libri perdita esis posibla, pro quo ne libri tote 
imaginita? II komencis inventar tituli: Maniiko da Flaubert, 

Penthesileia da Homeros, La Falo dil imperio Mu da 
Gibbon, Celibeso por la moderna yunulo da Jean-Paul 
Sartre, Kozi rikonstitucita da Chinua Achebe, Mea matro, 
mea heroino da Elfriede Jelinek; e la libri venis. Plu tarde lu 
audacis demandar libri di autori qui nultempe vivis: Milito 
e paco da Karl Disidento, Hamlet da Anna-Marie 
Ceau§escu, La duesma sexuo da Leonidie Beauvoir-Simone; 
e yen, mem ita libri venis. Nula bibliotekisto dubitis la 
stranja demandi, la plu stranja libri. Li recevis la voko- 
karti, li transdonis la libri, e li quik obliviis e karti e libri e 
griza Grigor Przbewski. 

Dum kurta tempo la drola recensuri pri libri neexistanta 
juis la favoro di la kelka intelektozi qui lektis oli. Un fola 
redaktero mem mencionis la nomo Przbewski apud ti di 
Borges, Wilcock, e Buzzati. Grigor Przbewski revis pri 
edituro di sua verki. 

Ma balde la modo chanjis, la revui ne bonvolante 
aceptis tala jokaji paruzita. 

Ankore Grigor Przbewski kuris de lekto-chambro a 
lekto-chambro por serchar libri. Lu nun ne skribis 
recensuri quin nulu publikigis. Lu nur lektis. Plu tarde lu 
ne mem lektis, ma advokis libri e nur foliumis avide tra 
pagini imaginala. Sub la piktita vulto dil Biblioteko Duko 
Kambritzer-Bree, sub la moderna vakueso dil Librario 
Gomper, en lekto-chambri tra la tota urbo, Grigor 
Przbewski advokis tomi, turnis la frajila pagini, inhalis la 
polvo quon oli exhalis. Agadi di Solomon, Evangelio da 
Maria, Juvenilia di Hesiodos.... 

Grigor Przbewski ne esis yuna kande lu recevis ta 
donacajo, e dum la longa dii di lektar lu rapide oldeskis. Lu 
obliviis la intelektozi. Lu obliviis la revui. Lu obliviis mem 
olda revi pri edituro di sua verki. La bibliotekisti obliviis lu 
quik pos ke lu prenis libro, olqua quik desaparis kande 
Grigor livis la lekto-chambri. Grigor Przbewski, perdita en 
maro di vorti obliviita, mem obliviis su ipsa. Nultempe 
dika, Grigor Przbewski tenueskis, perdis sua pancho; vorti, 
quankam oli nutras l’anmo, ne nutras la korpo, e vorti 
neexistanta tante min. Sur stulo an tablo en lekto- 
chambro, Grigor Przbewski perdis su inter libri qui 
nultempe esabis, inter pagini nultempe turnita, inter vorti 
nultempe lektita. La griza vizajo paleskis, la griza hari 

paleskis, til ke Grigor Przbewski sidis senkolore, preske 
nevideble, en la granda chambri, an la longa tabli. 

Ye ula vespero, ye ta horo kande biblioteki kustumale 
klozesas, fatigita bibliotekisto trovis Grigor Przbewski. La 
griza manui tenegis nulo; la kapo restis sur la tablo, salivo- 
filo extensis su de la labio a la nuda ligno en vakua quadro 
qua havis konturo ek polvo, konturo qua forsan markis 
ube olime jacabis libro. 

O tempora o mores 


En nia urbo, ni apertas la pordi ye krepuskulo e permisas 
ke la pueri ekirez. Poke plu frue, se la cielo esas nuboza. 
Lore li kuras tra la stradi dum un horo. La seniora pueri 
atencas le juniora. Li sizas omna experienci posibla, 
vidindaji, soni, agi. La horo finas, e li hastoze rivenas aden 
lia domi, itere sekura en l’obskureso amikal. 

Ula genitori nun mokeskas tradiciono. Ula genitori 
dicas, ‘Pro quo nia pueri ne darfas vidar la lumo?’ Uli 
apertas lia pordi tro frue, kontre la legi. Kelki mem 
permisas, ke lia pueri ekirez dum ke la suno brilegas. 

Nu, tempi sempre chanjas. E sempre plu male. 

Hurka ed Aimun 


Hurka esis la maxim forta yunulo en sua vilajo. La vilajani 
ankore parolas pri ta dio, kande il levis matura bovulo e 
portis ol del stablo al domo nur pro ke ulu dicis, ke to esas 
neposibla. II havis dika brakii, larja pektoro, gambi quale 
trunki di arbori, e sua rido sonis quale mujo di kanono. II 
esis nebela ma bonaspekta viro, ed omni qui lun regardis, 
lun admiris. 

Dum la Granda Konkursi, il triumfis en omna konkursi 
di forteso, di lansado, di interluktado; ma quankam il esis 
la maxim forta, e quankam il kuris quale vento e natis 
quale fisho, il ne kuris o natis maxim rapide. En konkursi 
pri kurar e natar, il venis dop yunulo de vicina vilajo. Ta 
yunulo nomesis Aimun, lu havis gambi quale branchi di 
saliki e brakii quale kani, vizajo belega quale to di yunino, 
ed hararo nultempe tondita. Semblis ke forta vento povus 
forsuflar lu, ma kurante lu esis tam gracila kam cervulo e 
tam rapida kam leporo, e natante mem la salmoni astonate 
regardegis lu. Hurka vinkis omni per interluktado, levis 
plu grava pezaji, lansis javelino plu distante kam irgu. 
Aimun ne konkursis per tala ludi: lu savis tro bone sua 
fortesi e feblesi. Lu povis kurar e natar, ed en ita konkursi 
Hurka, qua ne konfesis ke ulu esez ilua superioro, ganis 
nur la duesma premio. 

Do Hurka ed Aimun unike vinkis omni, e ye la fino dil 
Konkursi li kunvenis sur la tribuno por recevar lia premii. 
La asemblo voco-salutis ili. La mastro dil Konkursi pozis 
girlondi sur lia kapi e klamis, ‘Nultempe nur du vinkis en 
omna konkursi. Li esas ya heroi, e frati en triumfo.’ Lu 
invitis la du yuni embracar l’una l’altra. Aimun pozis sua 


63 



dina brakii cirkum Hurka. Kande la pektori tushis, Hurka 
sentis furio naskar en sua kordio quale dornoz arbusto. 

Esis multa komerco inter la du vilaji, do Hurka ofte 
renkontris Aimun. Duktante ilua bovi al merkato, il 
renkontradis Aimun venanta en veturo charjita per meloni 
o pomi o vitberi. Singla renkontro frapis plu profunde la 
furio aden la kordio di Hurka, quale la stroki di martelo 
frapas konio aden roko. Ma Aimun ridetis a sua vinko- 
frato, ed anke Hurka ridetis. 

Pos yaro Hurka spozigis la filiino di la maxim richa 
homo en sua vilajo. El havis hararo tam nigra kam la cielo 
noktal, okuli tam brila kam onixo polisita, ed omna 
vilajani envidiis la fortuno di Hurka. Hurka joyis pro ta 
nova triumfo. II regardis la luxoza donacaji, la brodita 
stofo e kupra kaldroni e skultita mobli e la du kavali di 
alta qualeso en ledra harnesi, por kavalkar, ne plugar; ed il 
drinkis la vino, e pos la mariajo-dineo il duktis sua nova 
spozino aden sua domo e montris ad elu, quala viro el 
ganabis. 

Ye la sequanta matino il iris a bazaro en la vicina vilajo 
e vidis Aimun. Aimun esis meze di turbo de yunuli qui 
sequas lia heroo. Ili interluktis quale pueri. Mem ludante 
Aimun ne interluktis, ma aplaudis ed urjigis li. Lu vidis 
Hurka preterpasanta, e facis manusigno, e ridetis, e 
klamis, ‘Saluto, frato!’ 

La furio di Hurka freshe sprosifis, dornifis en ilua 
kordio. Quon signifikas la vinko-girlando quan il 
pendigabis super la pordo di sua domo, se on povas 
fanfaronar, ke lu vinkis Hurka? Quon signifikas la belega 
spozino, la richa boparenti, la skultita mobli, la du kavali 
en ledra harnesi, se altru povas dicar, ke lu vinkis Hurka? 

Retroveninte adheme, Hurka iris a sua spozino ed 
amoris el tante forte, ke el kriis pro doloro. Ma la imajo di 
Aimun emersis en ilua mento, ed il falis de la spozino. El 
surprizesis, questionis ilu, ma il nur jemis e livis la lito. 

Depos ta dio il havis nula paco. II evitis sua spozino. 
Regardante irgube, il vidis la vizajo di Aimun, la korpo 
dina e febla, la rideto mokanta. Se la spozino advokis, il 
forturnis su. Se el tushis ilu, il fortiris su. Komprenende el 
esis konfuzigita e trista. Pose el iraceskis, ed elua vorti 
acerbeskis. Hurka vidis, ke elua amo divenas odio, ma il 

restis impotenta en la pugno di sua propra odio. 

Mivoye inter la du vilaji esas puteo abandonita da homi 
pro ke olua aqui esas saloza e venenoza. 01 nomesas la 
Puteo di Fantomi, pro ke pestoza nubi sempre flotacas 
super la aperturo, ed on dicas, ke nokte formi nedefinita 
movas cirkum olu, formi brilanta per sua propra lumo. La 
puteo esas nur kelka pazi for la voyo, celata dop fagi- 
bosketo. L’arbori esas tordita da la aqui venenoza qui 
nutras lia radiki. 

Hurka neglijis sua laborado, prefere celis su apud ta 
puteo dop la fagi-bosketo. Vartante, il blasfemis e 
murmuris. II ofte vidis Aimun survoye, ma sempre kun ta 
yunulo esis la amiki tam dina e febla kam lu. Hurka 
maledikis li, furiis frenezioze, sizis granda roki e jetis oli 
aden la puteo, til ke la fetida nubi laceresis aden helici, 
quin il inhalis kom parfumo. Nokte il iris adheme, manjis 
quale hundo la dineo quan sua spozino taceme pozis avan 
ilu, e rulis aden sua lito sen regardar o tushar elu. 

Fine, dum ula krepuskulo, Hurka pazis de dop la 
bosketo e vidis, ke sur ta voyo Aimun marchis vers ilu, ed 
esis sola. Lu tiris sua vakua veturo ed hastis por atingar 
sua vilajo ante noktesko. Hurka stacis taceme ed astonesis, 
ke l’instanto fine arivabis. II advokis, ‘Aimun!’ 

Aimun tresayis ed haltis. ‘Saluto, frato!’ 

La vorti frostigis la sango en Hurka. Ta sango pulsis en 
ilua oreli quale forte batanta glacio-peci en rivero dum 
vintro. II audis su dicar, ‘Me lezis me. Ka vu helpos?’ 

‘Volunte,’ dicis Aimun, e proximeskis. 

Quik Hurka sizis lu per sua muskuloza brakii. Aimun 
kriis. Hurka levis lu e portis lu addop l’arbori. 

Aimun baraktis. Lu tordis su, frapis, ma sua forteso esis 
quaze nulo. Hurka portis lu al aperturo dil Puteo di 
Fantomi e klimis adsur la muro krulanta. ‘Nun la 
rekompenso por triumfir pri me. Nun la premio por 
plenigir mea mento per vu. Ica puteo esos vua fina areno, 
ca muro rokoza vua finala vinko-girlando.’ II levis Aimun 
super sua kapo por jetar lu adinfre a lua morto. 

La krulanta roki dil muro movis sub la pedi di Hurka ed 
il falis. Kriachante il falis kun sua kargajo aden la puteo. 
Adinfre li falis. Lia kapi e membri batadis la roki dil muri. 

Aimun esforcis sizar la roki dil muri, til ke lua manui 

lacerita e ruptita trovis preno jus ante ke lu atingis la 
fundo dil shakto. Hurka, aturdita da frapi al kapo, falis al 
fundo e jacis en neprofunda flako de fetida aquo. 

La sango di Aimun fluis de dekedu vunduri. Hurka 
tremis e turnis su, sentis terorinda grincado ube la du 
terminaji di frakasita osto en la brakio frotis l’una an 
l’altra. La sinistra gambo di Aimun esis frakasita e pendis 
neutile del hancho. Hurka sentis agonio kande il inhalis. 
La bruiso di lia respirado resonis en la puteo dum longa 
minuti. 

Aimun parolis. ‘Freneziulo! Pro quo vu portis ni a tala 
stando?’ 

Pro tante multa doloro e la odoracho dil puteo en sua 
naztrui, ta iracego ed envidio, quin Hurka longe sufris, 
revelis su klare ad ilua okuli esir ya dementeso. 11 
ploreskis. ‘Pardonez me! Me esis ya frenezioza pro vua 
rapideso, pro la premii quin vu ganis de me. Me turnis 
mea spozino kontre me pro ta furio quon me alaktis en 
mea sino. Me mortos hike en ica abomininda loko. Ma 
komprenez, ke me donos mea restanta vivo por ke vu 
eskapez ta fato quan me komplotis.’ 

‘Nun vu ya povas renuncar vua furio, folulo,’ dicis 
Aimun, ‘nam mea gambo esas frakasita e me ganos nula 
plusa premii. Mortez, e facez ek to vua repento! Ma me ne 
volas mortar, ne me, quankam me klaudikos dum mea 
restanta dii. Ma quale klimar per frakasita gambo?’ II 
extensis manuo a plu alta roko por tirar su adsupre, ma 
sua brakii esis febla ed il retrofalis. 

La nokto pluprofundeskis e la puteo esis tam obskura 
kam la pecho uzita por klozar bateli. 

Hurka hisis su a sua genui, ma kriegis kande il probis 
tenar su per la ruptita brakio. ‘E me ne pluse esos famoza 
pri mea forteso, havanta brakio frakasita e sen povo. E me 
anke ne povas klimar pro ta vunduro.’ II shancelis e 
staceskis. ‘Ma me ya klimos, me portos vu ek ica terorinda 
loko, quankam mea dorso ruptus.’ 

II extensis manuo adsupre, e shovis Aimun plu alte per 
sua sana brakio, e stacis talmaniere til ke Aimun bone 
prenis la slamoza roki. 

Talmaniere li lente acensis. Hurka shovis sua pedi aden 
la maxim mikra kreviseturi e shovis sua brakio frakasita 

inter la roki malgre agonio, por ke Aimun povas klimar. 

Hurka vidis lumanta nebulo levar su cirkum li. La 
nebulo semblis kolektar su en timinda formi, kom giganta 
homi havanta ungli e beanta boki; kom magra oldachini 
havanta fingri sizanta; kom grandega hundi sen okuli, e 
raptanta uceli qui formacis su, desaparis, riformacis su. 
Fantomala krii semblis plenigar la puteo cirkum ili, ilua 
pelo koldeskis e sua hari herisigesis da hororo. 

La teroro drenis la forteso de Hurka, ma il ferme tenis 
Aimun e shovis lu. ‘Prenez! Klozez vua okuli kontre ta 
demoni e prenez ta roki!’ 

‘Me ne povas tenar,’ anhelis Aimun. ‘Mea manui havas 
nula forteso. Me ne povas respirar, ne povas respirar.’ Lua 
manui lacerita e sangifanta destensis, e la du glitis poke 
adinfre. 

‘Regardez!’ imperis Hurka. ‘Videz ibe la cielo super ni! 
Nur kelka futi e ni ekiros ica inferno ed itere stacos sur 
tero. Prenez la muro!’ 

‘Ne povas...’ 

‘Prenez me!’ 

La brakii di Aimun faldis cirkum la kolo di Hurka. Lua 
frakasita gambo batis quale shifono an la dorso di Hurka. 
Hurka shovis sua ruptita brakio an la muro e klimis per 
sua tota forteso. Aimun glitis adinfre, ma Hurka kaptis lua 
kamizo per sua denti, tenis lu feroce, e per grand esforco 
lansis su adsupre trans la bordo dil puteo kun sua kargajo. 

‘Ni es libera, Aimun! Ni es libera!’ Hurka tiris Aimun ek 
ta verde lumanta nebulo qua flotacas super la aperturo di 
ta damnita truo. II tiris Aimun, qua esis laxa e senmova, al 
voyo, ube il falis e kushis sua kapo sur la sino dil yunulo, e 
savis nulo pluse. 

Ye la sequanta jornesko homi de la vilaji trovis li. 

Unu dicis, ‘Li evidente esis atakita da banditi. Regardez 
ta terorinda vunduri!’ 

Altru dicis, ‘Certe multa banditi, nam nulu darfas sole 
atakar Hurka.’ 

Altru dicis, ‘Li luktis l’unu por l’altru. Regardez quale la 
sango di singlu makulizas la kamizo di l’altru.’ 

Hurka apertis sua okuli. Ilua unesma vorto esis, 
‘Aimun.’ 

Li astonesis ke il ankore respiris. ‘Dicez to quo eventis!’ 

Hurka dicis, ‘Aimun.’ 

Unu respondis. ‘Me regretas, mea amiko, Aimun esas 
senanma. Lua korpo esis kold ante ke ni trovis vi du.’ 

Li portis Hurka e la kadavro di Aimun aden la vicina 
vilajo. Li flegis la vunduri di Hurka. Segun la kustumo di 
ta loko, li forportis la kadavro di Aimun e brulis olu, e 
turnis la cindri aden tero per spadi dum ke Hurka spektis. 

La spozino di Hurka forpozis sua iraco e venis quik ad 
ilu. El regardis la ruptita brakio, nun velkita e neforta. El 
regardis la sangifanta vunduri. Ed el remarkis, ke il 
regardegis la tero freshe spadagita, la fango mixita kun 
cindri. 

El dicis, ‘Me portos tu adheme, ed ibe tu itere forteskos.’ 

Hurka dicis, ‘Me nultempe itere esos forta.’ 

‘Ne regardez la cindri di ta mortinto,’ el dicis. ‘Me esas 
hike. Tu vivas, tu respiras, tu esas mea spozulo.’ 

‘Me esas mortinto.’ 

‘Vere no. Tu vivas. Tu venos adheme e forteskos, e ni 
kune genitos filii, filiuli qui esos tam forta kam la patro 
qua forbataliis banditi por salvar sua amiko.’ 

Hurka frenezioze regardegis elu. ‘Forirez, spozino! 
Genitez tua propra filii per altra viri qui povas respirar sen 
plorar. Tu ne havos li per me.’ 

‘Tu vivas!’ el kriis. 

Hurka dicis, ‘Mea vivo esas brulita ad cindri e spadagita 
aden tero.’ 

La spozino turnis su ed foriris. 

Tanokte Hurka reptis de sua lito. II reptis a ta loko ube 
la tero esis freshe spadagita. Ed ibe il kushis su en la fango 
mixita kun cindri. Ed ibe il cedis sua spirito, por ke olu 
retrovenez a la Puteo di Fantomi. 

Fantomo 


Esis viro qua havis spozino e quar filii. II amis sua familio, 
tante multe, ke nokte il vigilis horo pos horo, lakrimi en 
l’okuli, por pensar quante sua spozino esas belega, quante 
sua filii esas bona, quante il esas felica. 

Dum ula autuno la spozino e filii maladeskis, febreskis, 
ed unope mortis. 

La viro anke mortis, ma ankore respiris, marchis, ed 
existis pasable. Nun nokte il vigilis por pensar quante sua 
spozino esis belega, quante sua filii esis bona. La spozino e 
filii mortabis, ma il esis la fantomo. 

Venis la vespero ante Kristnasko. II sidis avan 
nelumifanta fairo e revis, quo eventabus se ... Lore il audis 
sono. II cirkumregardis e remarkis, ke ombri movis tra la 
chambro. II atencoze askoltis, ed audis la voco di sua kara 
spozino. ‘Mea karulo,’ il audis, ‘ni venas por dezirar a tu 
felica Kristnasko.’ 

Unesmafoye depos ta tristega autuno il itere sentis la 
batado di sua kordio. II agitis la fairo til ke la flami dansis, 
e regardis la ombri di sua familio ludanta an la muri. 

Omnanokte il sidis avan la herdo, ofte dum la tota 
nokto, e regardis la ombri di sua familio, askoltis lia 
parolado susuranta. II esis itere felica. Lua komerco 
falieskis, il ne konversis kun amiki, manjis nur poke e 
sempre min multe dum ke la dii pasis; ma il esis felica. 

Monati pasis talmaniere e la viro, la hararo di qua 
grizeskabis dum ta timinda autuno, observis ke sua korpo 
oldeskis. Ma il ne suciis to. Dum ke la ombri dansis e la 
voci susuris, il esis felica. 

Ma la voci di lua spozino e filii diope diminuteskis. II 
mustis penar por audar. Semblis ke li movis for il, fore 
alonge obskura voyo. II rapide pozis lenii sur la fairo e 
klamis, ‘Parolez plu laute, Mikhail! Plu laute, Melinda!’ 

Tale la yaro pasis til la sequanta vespero ante 
Kristnasko. Lore il audis la voco di sua spozino. ‘Esas la 
tempo por irar, mea karulo. Ni devis livir longe antee, 
tante longe ante nun. Ni amas tu. Adio.’ 

La viro kriis, ‘No, vi ne livez! Restez hike apud me. 
Videz, me alimentas la fairo!’ 

II audis sospiro, audis la plorado fatigita di sua filii. 

II dicis, ‘Nun me acendas la lampi!’ 

‘Mea karulo, lasez ni livar,’ il audis. ‘Liberigez ni.’ 

II falis a sua genui ed agitis la fairo. ‘No. Me ne lasez vi 
livar!’ 

II audis la plorado di sua spozino, quaze de granda disto. 
‘Liberigez ni. Mea karulo, liberigez ni.’ 

II staceskis e jetis plusa lenii aden la fairo, til ke la petra 
herdo ardoris ed omna ombri desaparis de la chambro. II 
sideskis e dicis, ‘Restez hike. Ne livez. Restez.’ 

La flami baseskis; la ombri lente rivenis aden la 
chambro, exhaustita, dina e konsumita, tordita e 
krumplita. II itere audis susuri, ma nun nur un vorto. 
‘Liberigez. Liberigez.’ 

Lakrimi pikis ilua okuli doloranta. Ma il alimentis la 
fairo. 

Quale advenar hike 


Es tre facila trovar nia domo. 

Tu probable venos aden l’urbo per la Pesto-Ponto. Esas 
altra voyo, per Dissolveso-Punto, ma la choseo es mala pro 
plura kurvi danjeroze akuta, e me savas bone ke tu odias 
desordinar tua hararo. 

Quik trans la ponto, sequez l’indiko-fosti a Chefa 
Strado. To es nia chefa strado. Ol duktas tra la komerco- 
distrakto ube es nia omna butiki, omni klozita. Ne livez 
Chefa Strado! Se tu livus, tu trovus tu inter la restorerii, 
ube mem ni rezidanti ofte perdas ni e suocidas. Eventuale 
tu venos a trafik-rondo kun ok trafik-lampi. Tri adsinistre, 
sep addextre, du adsinistre, aden Karpal-Tunelo. Se tu 
sucesas ekirar la tunelo (atencez la retroa lev-ponto en to), 
tu vidos enorma latunea edifico direte avan tu. Haltez. Ta 
es Vulgaracha Turmo. Ol konstruktesis en 1912 por 
instigar milito, do ol es tre olda, ma tote modernigita per 
abolisir omna traci di bona stilo. Tu forsan dezirus facar 
turo dil Turmo, se tu havus horo disponebla e se la 
guidanti ne esas armizita. La turo valoras la risko. 

Preske hike! Turnez adsinistre (ecepte ke tu vehus 
Trabant aquamarinea de 1963; se yes, turnez addextre ed 
inversigez la sequanta instrucioni), e sequez sennoma 
voyo til la Slamtruo di Krasoza Kondensajo. Tu saveskos 
per forta odoro di falio, ke tu proximeskas: Ni sucesas tre 
bone pri falio, ol es nia unika industrio. Tala laboradon on 
ne povas sendar al Chiniani! 

Turnez addextre ye la Slamtruo, ed anke addextre ye la 
sequanta krucvoyo. Ni lojas an la duesma strado, ultre 

interseko di Normalo ed Naraco stradi. Ni havas la triesma 
domo sinistre, blanka dometo kun rezigninta palis-fenco. 

Ni vartas avide tua arivo, ed esperas ke tu transvivez la 
voyajo! 


72 



Noir 


Me ne savas, ne savas quale to eventis. Nur un damnit 
eventajo pos altra, ed altra.... Me sempre esis malchancoza. 
Nulo es facila por me. Me baraktas, baraktas, nultempe 
lezas irgu, nultempe agas male quale altri. Ma me sempre 
kredis ye fato misterioza qua koaktas nia vivi aden sua 
intrigi. 

Me es jaz-muzikisto, pianisto. Me serchis amuzo, serchis 
jazo, serchis la muzik-bato. New York esis senviva, la klubi 
esis klozita, me ne povis trovar laborado. Do me decidis 
autostopar vers Cabfornia. Ante ke me atingis Kansas, me 
ne havis mem un dolaro, e ne trovis veho dum du dii, til ke 
fine grand automobilo haltis e grand homulo portanta 
chipa vestaro apertis la pordo. 

‘Amiko, tu ya aspektas abatita. Kande tu laste havis 
bona manjajo? Kande tu laste netigis tu? Tale me pensis! 
Tale me pensis.... Me nomesas Brody, Jak Brody. Me vidis 
tu, amiko, e me dicis a me, Ta bonulo bezonas helpo. E 
kande altru hazarde preterpasos? Yes, amiko, to es kruela 
mondo, e ni omna devas helpar l’unu l’altru. Konsiderez 
me, exemple. Probable tu regardas me e pensas, Yen 
bonulo havanta la mondo en sua posho. Bela nov 
automobilo, bela neta vestaro, dika ye la tayo, granda 
dolca sigaro. Fakte, amiko, me ipsa bezonas helpo. Same 
kam omni, me havas problemi. Ne grava problemi, amiko, 
ne tante grava quale le tua. Fakte, mea problemi forsan 
helpos tu. Me anke bezonas helpo, komprenez, ma me 
volunte pagos. Tu bezonas pekunio, e me bezonas helpo. 
Amiko, quo es plu simpla? 

‘Me revelos a tu la tot afero, do tu povas decidar. Nulo 

furtatra, nulo deshonesta. Me devas obtenar ulo de homo 
en Wichita, ma me mustas esar en Tulsa samajorne. Nu, 
yen to quon me facos: Me livos tu en Wichita por 
renkontrar ta homo, me pagos por hotelo, mem donos a tu 
duadek dolari, sato por juar kelka dii. Venerdie ni 
renkontros e me vehigos tu totavoye a Tucson. Quon tu 
opinionas? Ka me ne es yusta? Me pagos por lito, pagos 
por dinei, nur pro simpla tasko facita inter amiki. Quale 
on dicas, amiko, l’una manuo lavas la... Quon tu dicas? Ka 
ni facas komerco?’ 

Omnon pri to me suspektis. Ka recevar buxo? por 
homulo qua ne povas asistar? en Wichita, Kansas? Ma to 
signifikis lito e dusho e kelka bona dinei, do me ne 
intencis refuzar. 

‘Bone, amiko! Bonege! Quale tu nomesas?’ 

Ni vehis tra la nokto. La vakua plataji preterpasis la 
fenestri, til ke me preske trancis. Enirinte Wichita, Brody 
livis me avan chipa hotelo. 

‘Nu, ne obliviez. Morge, ye 12 kloki e duimo, ta strad- 
angulo sub la fervoyo-ponto. Kalvulo donos buxo a tu. Me 
rividos tu venerdie!’ 

Dushinte, razinte me e paginte por cirajizisto, me eniris 
la vicina drinkeyo por biro. Ol bone saporis. Me remarkis, 
ke ulu regardis me. El aspektis pokete uzita, ed elua voco 
povis forskrapar la farbo del muri. Ma elua vizajo esis 
bona, elua formo plu bona, e maxim bone, el facis 
l’unesma pazo. 

‘Tu es bonaspekta, sioro. Ka tu kompros me ... drinkajo? 
Me havas nulo ma tempo, e me pensis, ke homulo quale tu 
forsan prizos homino quale me. Me nomesas Kandi, 
amikulo, yes, quale konfekto. Mea matro ne esis 
inteligenta, ma el komprenis la mondo. Viri prizas dolceti, 
e dolca me esez. Ka tu havas sigareto? Danko. Ho, me 
parias, ke tu es richa. Acendez mea sigareto, amikulo. Mm. 
Do, me ne intencas semblar delikatacha. Tu es bonaspekta, 
amikulo. Me opinionas, ke me meritas tempo amikal. 
Quon tu pensas? Ka tu deziras amuzo? He? Me vartos 
extere. Informez me, quale tu decidas e ... danko por la 
drinkajo.’ 

Oke, me drinkabis plu kam un biro dum ke el parolis, e 

mea hormoni guidis. Tanokte mea hotelo-lito ne esis tam 
sola kam me expektabis. 

Ma lito ne sempre valoras la peno kushar tu. Me vekis 
kun kapo plena de aguli e boko plena de kotono. E l’altra 
latero dil lito esis vakua, anke mea burso: la duadek dolari 
desaparabis kun la hominacho. Pekunio nultempe prizis 
mea kompaneso. Kande me fine komprenis to quo 
eventabis, ja esis un kloko e me tardesis por la renkontro. 
Me rapide vestizis me, abatis mea hararo, ed hastis 
adextere aden doloriganta sunlumo. 

Atinginte la strad-angulo sub la fervoyo-ponto, me vidis 
kalvulo en lana vestono portanta paper-envelopita buxo 
sub la brakio, segun rinstrucioni di Brody. Me komencis 
transmarchar la strado. 

Subite nigra automobilo preterpasis rapidege; roto- 
bandaji kriis. Esis pafo, e l’automobilo forveturiris hastoze. 
La kalvulo shancelis ma ne falis. II mispazis vers me, 
shovis la buxo aden mea manui, e falis ye mea pedi. Me 
squatis ad ilu. II susuris: 

‘Vu sidas sur dinamito ... guatez Brody ... gardez vu 
kontre l’obezulo ... cikatro sur 1’ nazo ... ’ 

II facis stranja bruiseto en sua guturo e sua okuli turnis 
adsupre por regardar l’internajo di sua kapo. 

Nu, komprenez bone, me ne esas heroo. Me sudorifis 
kugli, e kande me audis homino kriachar, kande me audis 
sireno, me saltis e kureskis! 

Me hastis aden stradeto, celis me dop forjetajuyi, e quik 
apertis ta buxo. Ol esis vakua! 

Me sideskis ed esforcis komprenar omno, ma omno esis 
sensenca, omno esis sensenca, mea kapo ankore doloris e 
me ne povis glutar. Me havis nula pekunio en mea posho, 
ma me trovis moneto-peco en la forjetaji e kompris kafeo. 
To poke helpis. Me drinketis ta kafeo til ke la suno kushis 
su. Lore me iris al urbo-centro por autostopar ad ula loko, 
irga loko for ca plata urbo, for ica malaji, e tam fore 
posible de homacho nomita Brody. 

Fine automobilo haltis ye la choseo del urbo. La pordo 
apertesis e me eniris. Lore me vidis qua veturiris. 

‘Tua vizajo ne aspektas tante bone nun, sioro. Ne 
iraceskez, amikulo, ne regardez me tale. Me regretas pri 

tua pekunio. Se me savabus quale ca dio irus, me lasabus 
tu tranquila. Me juis la pasinta nokto, ma homino mustas 
suciar su ipse. Vivo ne es facila. Kande me livis tua 
chambro cajorne, du granda virachi sizis me e dicis, se me 
ne esus stupida, me dicus omno quon me savas. Me ne 
savas multo, es vera, e me supozas, ke li aceptis to quon 
me ofris. Li permisis me irar e dicis, ke me trovez nov 
amoranto. Nu, mea matro ne parturis stultino. Me judikis, 
ke es bona tempo abandonar ca urbo. Tu es malchancoza, 
amikulo. Me advere ne komprenas, pro quo me jus haltis 
por tu. Ma tu es ta sorto de homulo quan homino ne povas 
obliviar. Mem se el opinionas, ke il adportas elua morto.’ 

Unesmafoye dum ta dio me sentis me preske sekura. 
Malaji retroiris plu e plu fore dop ni. Automobilo igas on 
tranquila e laxa e pronta por irgo. Me dormeskis ibe, mea 
vizajo en elua hararo blonde tintita.... 

Me vekis pro ke l’automobilo haltis. Ni esis for la choseo 
e proxim nulo ma sordida e kaduka fervoyo-kabano sur la 
platajo. Dusenberg granda e nigra pozesis exter ol quale 
eroro. 

Du enorma bruti subite aparis ek nulube, sizis me, 
frapegis me, e tiris me adinterne. Kandi esis ibe, en obskur 
angulo. El fumis un de mea sigareti. Sur stulo sidis 300 
funti di obezulo, obezulo havanta cikatro leda ed hokatra 
sur la nazo. 

‘Nu, amiko, tu kelke desquietigis ni. Pardonez mea 
maniero trovar tu, e me pardonos tua sangifanta vizajo. 
Danko a mea kolegi, qui agis quale du gansi, ni perdis ula 
buxo quan me tre deziras riganar. Tu savas ube ol esas. 
Esez inteligenta, e tu forsan transvivos integre. Pro quo ne 
sparez por ni plusa laboro, e por tu plusa sango? Parolez 
quik. Kredez me, tu ne deziras ke me iraceskos. Irge 
quante Brody pagis, me pagos duople. Fakte, me permisos 
tu durar respirar.’ 

Kandi dicis, ‘Lu es serioz, amikulo, ne esez stupida.’ 

‘Nu, sioro, nu, ka ni facas komerco?’ 

Me volunte dicabus multe, se me savabus irgo. 

La obezulo sospiris. ‘Fi, tu tristigas me. Kerli...’ 

La du enorma bruti proximeskis.... 

Subite la pordo apertesis bruisoze e ta bastardo Brody 


76 



eniris portanta du pafanta revolveri. L’altri ektiris 
revolveri e pafis furioze. Krak! Paf! Krak! Krak! Paf! 

Me celis me dop un de la grosa bruti til ke la kugli cesis 
flugar tra la chambro. Kande me apertis mea okuli, omni 
cirkume jacis, sangifanta e mortinta. 

Me reptis a Kandi. El jemis, e me levis elua kapo. 

‘Tu stupida ... idioto ... ne rikonocus fortuno ... se ol 
frapus tua vizajo ... ta buxo ... interne la kartono ... valoras 
milion ... ’ 

El sospiris. La lasta bruiso quan el ultempe facis. 

Nur un damnit eventajo pos altra, ed altra. Kandi esis 
justa, me ne rikonocus fortuno se ol frapus mea vizajo. 
Milion dolari donita a me en kartono-buxo, e me forjetis 
ol! E nun me stacas en fervoyo-kabano, apud kin mortinti, 
ed extere tri bel automobili perforita per kugli e nekapabla 
movar. 

Me sempre kredabis ye fato misterioza qua koaktas nia 
vivi aden sua intrigi. Ma esas nula fato, esas nula povo 
misterioza. Esas nur homi deziranta e volanta e 
respondanta yes ad irga dolaro qua preterpasas. 

E nun me es hike, meze di nulube. Me marchas alonge 
polvoza voyeto, penas trovar la choseo, penas irar ulaloke, 
irgaloke, ante ke on trovas ta kaoso quan me livis dop me. 

Ula loki interesiva al anomalisto 


La lakuno en foresto 

Ulube en la alta Amazon-baseno esas lakuno cirkondata 
omnalatere da preske nepenetrebla foresto, ma tote 
desinkombrita da vejetantaro en sua cirkuito, ecepte en la 
exakta centro, ube kreskas exemplo dil extreme rara, ma 
ne nekonocita, Extortitudinius bergolanii. E. bergolanii 
atingas alteso de tri metri e florifas unika floro perturbante 
purpura, en formo di homala membrum virile. 

Ta lakuno esis unesmafoye trovita da Europani en 1872, 
ed itere en 1874, e diversafoye depose, ma nultempe en la 
sama loko; nam ta lakuno evidente translacas su pos 
singla deskovro a loko nova e plu fora. Tamen, omnafoye 
trovita, o ritrovita, ol similesas exakte la deskripto facita 
dal lasta intruzanto. Recenta rideskovri incitis exhaustiva 
registro fotografal, preciza mezuri, e plu akurata mapi kam 
esis antee posibla. Ita registri pruvas, ke to esas sendubite 
la identa lakuno, malgre ke ol situesas multa kilometri for 
l’olima loki. Cienco ankore ne povas explikar ica 
fenomeno. Indijena tradicioni ne parolas pri ta afero. 

Brouwenstijn kanalo 

En tranquila quartero di anciena Bruges, la Brouwenstijn 
Kanalo kalme exekutas sua aferi, aceptas la intim efluvio 
dil streta domi qui bordizas sua rivi, tempope regardas la 
pasado di kargo-batelo, lulas preterpasanti a stando di 
komplezeso nemeritita. Ma la aqui di la kanalo havas 
stranja proprajo: oli ne lasas reflekto eskapar lia inkatra 
surfaco. Nek batelo, nek domo, nek preterpasanto povas 

trovar sua imajo renversita en ta profundajo. Mem dum la 
maxim klara matini, la maxim lumoza nokti, ta aqui 
aspektas perturbante nigra. Mem dum la granda fairo en 
1911, kande la tota quartero brulis e flami saltis plu alte 
kam triadek metri aden la cielo, ti qui eskapis ta 
holokausto remarkis, ke la aqui di Brouwenstijn Kanalo 
esis tam nereflektiva kam ardezo. ‘Ma,’ dicis nenomita 
asistanto citita en lokala jurnalo, ‘on devas ne stacar 
regardar kanalo dum fairo.’ 

SlBBERTS MARSHO 

Sibberts Marsho inkluzas apene quar milii quadrata en 
norda Alabama, Usa, ube la rivero Chalamachokee 
exterfluas sua rivi en humida intermixuro de kolineti e 
fango-trui, de kani e manglieri. Ma ulo stranja eventis hike 
dum dio en mayo 1961. Lokala chasero Bobby Robert 
Scamander vidis remarkebla silueto avan la purpura cielo 
apud bosko de nigra querki, figuro qua herisis la hari sur 
lua nuko e febligis lua genui. Questionate, sro Scamander 
ne povis certe respondar, ka la formo esis animal o homal, 
mamiferal o repteral, ka furoza, squamoza, o plumoza, o 
mem kad olu stacis per du, quar, o plusa gambi. II nur 
atestis olua red okuli quale du varmega grilili ed olua 
odoro dolca quale bero, ma doloriganta. Sro Scamander 
subisis jokado e mokado de omni, e divenis objekto di 
questionado da ti qui deziregas pruvar lia propra teorii 
baroka, sive supernatura, sive extermondal, sive psikal, e 
lu rezolvis ne parolar itere pri sua experienco; rezolvo 
quon lu obediis, segunquante on savas, til sua morto. Ma 
lu audesis komentar ofte, ‘On ne audos, ke me itere 
apertos mea boko por dicar un vorto en ica urbacho.’ 

La hatchkiss hotelo 

Primtipa exemplo di domi di olda provincal Amerika, pro 
sua larja portiko envelopanta, vitralio-fenestri, e tekto 
tegulizita ek ardezo, la Hatchkiss Hotelo en Bonner 
Springs, Arkansas, Usa, konstruktita en 1869, ofras stranja 
gastigo: vice la tranquileso e komforto implikita da olua 
antiqua ornamenti, stebita lit-tegili, e dineo ek hani fritita, 

multa vizitanti plendas pri sencesa nauzeo, vertijo, 
lancinanta kapdoloro, ed epizodi di iracemeso nekustumal. 
Probi per moderna ciencal instrumenti revelas nula 
nocanta exhalaji, aqui subterena, moldi venenoza, perturbi 
elektromagnetal, od altra kontaminaji. Fakte, la hotelo esas 
astonante bone konstruktita. Olua pavimenti esas perfekte 
horizontala, olua muri esas precize vertikala, e singla 
angulo havas exakte 90 gradi. Un explorero spekulas, ke ta 
perfekteso ipsa kauzas desquieteso sublimata en sentema 
vizitanti. Ma irge quo esas la kauzo, la Hatchkiss Hotelo 
ankore esas favorata da voyajanti, partikulare da ti nove 
spozigita. Rezervaji rekomendesas. Gustez la pomo-tarto. 

Dzhamkuk 

La tre mikra vilajo Dzhamkuk en nord-esta Turkestan 
havas la dubitebla honoro esar loko kun ne nur un, ma du 
aparta e probable nerelatata marveli. 

Unesme, dum la lasta sepadek yari la vilajo kun sua 
populo adminime dufoye desaparis de sua loko apud la Syr 
Amul brancho-fluvio, esis nedeskovrebla dal autoritatozi, 
ma riaparis pos plura monati. Singlafoye la populo 
manifestis nula konfuzeso o mal efekto; li evidente mem 
ne remarkis lia propra desaparo. 

Duesme, singla homo qua naskas en ta vilajo vivas 
(ecepte per acidento od ago di Deo) til adminime la evo 
101, tamen ne sempre en robusta saneso. Lo esas vera 
mem por ti qui livas la vilajo por habitar urbo. Ka to esas 
efekto di la kavalino-lakto purpura e fermentacata, quan 
omna habitanti di Dzhamkuk drinkas de nasko? O ka to 
esas pro la generale vejetarala dieto quan la populo juas? 
O ka la du misterii esas ya relatata? 

Lago walloon 

La aquo di Lago Walloon, en la fora nordo di 
Saskatchewan, Kanada, periodale chanjas sua koloro, de 
grizo ad skarlato ad pulco-koloro ad indigo e tale pluse tra 
la spektro. Ta chanji kustumale duras nur un o du dii, ma 
ye remarkinda okaziono en 1983, la lago restis intense 
acide flava dum sis semani. 

Esas quar mikra vilajeti an la rivo dil lago, e nul 
fabrikerii industrial; on probis la aqui por trovar polutaji, 
ma sen certa rezulti. Ciencisti sugestas kontaminado da 
partikulara metali, sali mineral, ed oxidi de la cirkondanta 
tundro por explikar la fenomeno, ma nulu ofras irga 
expliko pro quo nur un metalo, salo, od oxido sole 
singlafoye kontaminas la lago. 

Dicas rezidanto Johelen Dickson, ‘Me opinionas, ke to 
esas beleta. Ma on ya shokesas vidar purpura aquo fluar 
del robineto. Sempre ol saporas bone. Nu, ni chanjas nia 
vesti por aspektar bele; pro quo ne la lago?’ 

Elua kompano, Mary Goodell, anke dicas, ‘01 ne es plu 
sensenca kam irgo altra en ica mondo.’ 

La templo di deo o dei nekonocita 

Qua povas dicar, quala baroka ritui esis exekutita hike, 
quala terorinda dei adoresis en ica celata loko? o ne? 

La templo di deo o dei nekonocita trovesis en 1947 da 
Kambodjana puerulo, rurano serchanta fer-peci del 
recenta milito. Glitinte tra polisita tunelo, il trovis su en 
perfekte sferatra petro-foso sub la foresto, quar metri 
diametre. La tunelo esas la nura enireyo od ekireyo. Streta 
shakto tra la somito lasas enirar febla lumo. Esas nula 
skriburo videbla irgaloke en olu. Arkeologi ne povas 
relatar ta templo ad irga civilizuro konocita, ancien o 
moderna, oriental od ocidental. Li mem ne konkordas, ka 
la templo esis origine exkavita da manui homal o da 
procedi geologial. O kad ol esas fakte templo. 

En la muri dil templo, ye neuniforma interspaci, esas 
dekesep nichi. Singla nicho kontenas un skultita stono, 
l’una diferanta de l’altra, intrikoze ornita per spirali ed 
ondatra linei, reprezentanta nula ento konocata en tero o 
cielo. Ka ta figuri esas veneracata manifesti di spiriti 
ancestral o dei protektanta? Ka li esas le lare e le penate di 
ula raso perdita? O ka li esas, quale sugestas 
antropologiisto David Karnrike, la obsediva laboro di 
izolita nevrosiko, qua esis inspirita a ta monumentala 
tasko da forci psikal? Skribas profesoro Karnrike en sua 
diserturo Pri la nekonocita templo (Univ. Poughkeepsie, 
1976), ‘Mem dum epoki prehistorial, ka povus esir 

originaluli? Neolita monomaniiki? Nia konjekto kustumal, 
ke omna produkturi homal esas kreita per intenco 
racional, forsan esas senbaza.’ 

La sfinxi 


Voyajanto travagis vasta dezerto. Lu perdabis la voyo, ma 
dum ke lu ankore havis aquo, manjajo, e mento filozofial, 
lu ne desesperis. Nokte lu marchis; die, dum la varmeso dil 
posdimezo, lu tiris sua mantelo super sua kapo ed esforcis 
dormar. 

Fine lu konsumis sua lasta manjajo e drinkis sua lasta 
aquo. Lua mento filozofial minacis desaparar. Lu marchis. 
Lu marchadis, e marchadis, til ke ulnokte lu hazarde trovis 
mikra oaziso preske celita inter sabloduni. Lu kuris a la tre 
mikra aquo-fonto, falis a la sablo, e drinkis profunde. 
Forteso quik rivenis, filozofio rinaskis. Lu drinkis. 

Itere regardante adsupre, lu retrofalis kriante. Avan lu, 
du enorma ombri obskurigis la cielo stelizita. Duesma 
regardeto revelis, ke ta ombri esis nur du sfinxi skultita ek 
nigra petro, mienterigita en sablo; nur la kapi homal, 
shultri leonal, ed ali aglal expozesis a la brilanta stelolumo. 
La voyajanto ridetis. Lu staceskis e proximeskis ad oli. Ta 
sfinxi posedis vizaji di mulieri severa ma belega. Singla 
plumo dil ali esis perfekte grabita. La voyajanto tushis un 
petra shultro, forbrosis sablo, e vidis vorti grabita en ta 
petro, vorti espelita per simboli nekonocata. 

Lu reverencis. ‘Pardonez ica intruzo, siniorini, ma 
mortanta homo devas riskar nepoliteso. Via aquo rivivigas 
me, e me donas a vi kordiala danko.’ Lu regardis antencoze 
ulo inter la du statui, ulo qua semblis esar arko 
konstruktita ek petro. En la centro esis pordo. Lu movis 
vers olu. 

Subite terorinda bruiso sonis, bruiso di roko grincanta 
an roko. Lu tresayis e vidis, ke la okuli di la du sfinxi 
apertesis. 

‘Ho!’ lu susuris. 

La okuli dil sfinxi turnis su a lu, quar blank okuli en 
nigra vizaji, okuli qui regardis sen homeso, sen kompato. 

La du boki apertesis per sono quale krulo di petra muri. 
Per voci semblante acensanta del profundaji dil tero, la du 
sfinxi bramis, ‘Mortiva ento, forstaceskez!’ 

La voyajanto mute kontemplis ta du marveli. Fine lu 
audacis parolar. 

‘Granda deini! Nam me supozas, ke vi esas deini.’ 

‘Ne deini,’ respondis uno de li, ‘ma spiriti dil duesma 
rango.’ 

‘Spiriti,’ dicis l’altro, ‘pozita hike por protektar ica sakra 
loko.’ 

La voyajanto dicis, ‘Sakra loko! Me repetas, pardonez 
me, siniorini. Ma me donas a vi danko por via aquo.’ 

‘Ho! La mortivo drinkis de la sakra fonto!’ klamis l’uno. 

‘Mortivo profanacis la sakra aqui!’ klamis l’altro. 

La voyajanto dicis, ‘Sive sakra sive ne, aquo es aquo, ed 
ta qua durstegas mustas drinkar.’ 

‘Audacoza mortivo!’ la du monstri grondis. ‘Saveskez, ke 
ita valo esas la Valo dil Ultima Vereso. En ancien epoko 
sacerdoti deskovris la Ultima Vereso, To Quo esas eterna, 
To Quo esas nechanjebla, To Quo esis, esas, ed esos la una 
e nura Vereso. En ica sakra valo li frapis la stonoza sulo 
per bastono, e yen, de ta sulo ekfluis aquo. Li itere frapis la 
sulo e yen, emersis petra arko qua duktas a la profundaji 
dil tero. Li enterigis ta savajo en la arko ed advokis ni, 
filiini dil Sfinxo, por gardar ica misterio.’ 

Questionis la voyajanto, ‘Kad ca vereso esas tante 
delikata, ke ol bezonas gardo?’ 

‘Blasfemero! La Ultima Vereso ne esas por mortivi. 
Mortivi ne povas komprenar tala glorio. Qua blasfemas 
kontre la Vereso, ni destruktos per unglo e dento!’ 

‘Ma quamaniere?’ dicis la voyajanto. ‘Vi esas petro.’ 

La du sfinxi respondis, ‘Yes, dum la multa yarcenti ni 
gradope petreskis. Ma ankore ni protektas, ankore ni 
gardas la Ultima Vereso.’ 

La voyajanto genupozis en la sablo ed reverencis. 

‘Granda spiriti nemortiva, sever anjeli, anciena marveli: 
Dum longa vivo me sempre probis separar lo reala de lo 
falsa, lo justa de lo nejusta. Tra multa peni, tra sencesa 
tormenti, me sempre serchis la vera vizajo di realeso qua 
celas su dop la maskilo di aparo. Nun, pos serchado dum 
tota vivo, ye la punto di morto, me fine trovas ta trezoro. 
Do me pregas humile, per l’espero di realigo: Iluminez me! 
Revelez ta Una Certeso, ta Realeso Bazal. Donez a me la 
Ultima Vereso!’ 

La sfinxi bramis hororigante. ‘Superba mortivo! Blotisez 
avan ni!’ 

La voyajanto ne blotisis. ‘Me humile pregas—’ 

‘Tacez! La Ultima Vereso ne esas por mortiva enti!’ 

La voyajanto frunsis la brovi. ‘Ma pro quo tanta iraco? 
Qua vereso esas vera vereso se nulu savas pri ol?’ 

La sfinxi klamis, ‘Tacez, blasfemero! Qua vu esas, ke vu 
questionez la Eterna Vereso?’ 

‘Me esas nur homo, homo kun mento, e la mento homal 
sempre questionas. Ma se vereso restus nevidite, nulu 
povus probar ol. Kad vereso povas esar reala vereso sen 
probar ol kontre dubito?’ 

‘Vua vorti kondamnas vu, damninda mortivo!’ 

‘Via vereso esas nekonocata da mortivi. Kad vereso 
nekonocata valoras irgo? Se nulu savas, se nulu savis via 
vereso, evidente ni ne bezonas ol. E se ni ne bezonas via 
granda vereso, ita vereso signifikas ... nulo.’ 

‘Ho!’ kriis la sfinxi, ‘se ni povus movar! Ni lacerus vu 
per nia ungli!’ 

‘Ma vi ne povas movar, kompatinda spiriti.’ La 
voyajanto staceskis. ‘Vi esas petro, e ne povas movar. 
Simile a via vereso, vi havas nula povo. Ma malgre to, me 
dankas vi, me dankas vi, anciena spiriti, nam adminime 
via aquo-fonto esas valoroza. Me nultempe pensis tante 
klare. Me nun klare vidas mea propra vereso: Se on gardas 
vereso kontre dubito e probo, se on enterigas ol en tero 
kom mortinta kozo, ta vereso divenos febla vakueso. Nur 
ta vereso qua libere travagas la mondo prosperos e pruvos 
su. Ed on qua nur savas, ke lu savas, ma ne pro quo lu 
savas, divenos nemovebla petro.’ 

La du sfinxi bramachis til ke la steli trepidis. Ma la 
voyajanto plenigis sua aquo-sako ed itere forvagis aden la 
vasta dezerto. 

Komedio por Pulcinella 


Ne krimino pasional, ma krimino preske kapricoza. 
Psikologo serchus suba psikoso, kreskanta nevroso; ma 
esis nur fantazieto. El babilis pri la pueri dum ke il 
tranchis fromajo por sandwicho, elua boko movis e movis, 
ed il pensis nulo. Subite il stekis la kultelo aden el, 
sepfoye, ed el falis, astonata e mortinta, ed il itere tranchis 
la fromajo. II ne komprenis to quon il facabis til ke il 
remarkis, ke la fromajo esis striizita rede. 

Unesme il mustis descharjar su de la kadavro, laborado 
dum longa posdimezo per kultelo e triturilo di nutrivi*, 
dum ke il baris la pueri de la koqueyo. ‘Via matro foriris,’ il 
fine dicis. ‘Ni havez pizza.” Ma por amiki che taverna, ‘Me 
nultempe komprenis, ke el esis desfelica, til ke me lektis la 
noto. Homini, ka yes?’ Li kompris biro por il kom 
simpatio. 

La policisti ne desquietigis su pri inquestar. La vicinino 
sro Selman nur sukusis sua kapo e facis kompatema 
bruiseti; el ja multafoye spektabis tala kozi per la 
televiziono. 

Pos du semani la pueri cesis questionar. Pos tri, ba unika 
memorajo pri la matro esis manjaji poke plu bona kam la 
konservitaji quin sua patro disdonis. 

Ne longe pose, en ilua kontoro, il revuis raporti kun sua 
chefo e, sen averto, strangubs lu. II quik bvis tra una pordo 
(kun la raporti) ed eniris tra altra, kriachis por helpo, ed 


* Aparato, generale elektral, instalita sub eviero inter la drenilo e la sifono 
por tranchar aden mikra peci manjajo-forjetaji. 

* Populara manjajo de Italia, qua konsistas ek ronda pano kovrita per 
tomato, fromajo, ed altra nutraji e bakita. 

esvanis. Nulu suspektis il. Pos un semano altra chefo 
institucesis e la komerco itere procedis segun kustumo. 

Nun fervoranta por injeniozeso, il serchis plusa viktimi. 
La pueri esis evidenta selektaji. Dum semano-fino, per 
pretexto ke li ludez nova ludo, il ligis li en plastika saki e 
manjis grilita maizo til ke li cesis baraktar. Pose il pozis la 
saki en la basamento. ‘Me vidis automobilo foriranta 
rapide,’ il dicis a la skol-direktanto, kande lu fine telefonis. 
‘Me es certa, ke el furtis li.’ II prepraktikis longe ed avide 
por plorar perfekte, ed esis iritita pro ke sua lakrimi ne 
esis bezonata. 

Sro Selman ofris atuno-disho kom konsolaco. II retenis 
el dum tri dii ante ke il fine permisis el mortar. II decidis 
vakancar en Orlando, Florida, dum tota semano, ma 
retroveninte, trovis ke la absenteso dil vicinino esis ankore 
neremarkita. Ofensite, il incendiis infanteyo e dispersis 
sugestiva pamfleti por intrikar feminist-organizuro qua 
aprobas abortigo. 

Quankam plena de joyo maniikal, il ya agnoskis la 
posiblajo, ke il kondutis kelke petuleme. 

L’artiklo pri la brulita bebei esis nur du paragrafi en 
interna kolumno dil jurnalo. II senkurajeskis. II spektis 
sencese la televiziono. L’odoro del basamento dolceskis. 
Unfoye, dum televizion-anunco, il iris aden la koqueyo por 
shovar socisi aden la triturilo, por audar la muziko di lami 
trituranta karno; ma la socisi kolektis su e formacis su en 
tri grosa manueti qui reptis ek la triturilo vers il. II forbatis 
oli e pistis oli a pasteto. Sur pano rostita, to esis dejuno. 

Kolego del kontoro telefonis. ‘He, amiko, ube tu esas 
dum la pasinta monato?’ II lakrimifis pro gratitudo ke ulu 
remarkis il, ed invitis la kolego vizitar. ‘He, amiko, quala 
malodoro!’ La biro quan il ofris al kolego kontenis 
ciklameno. Ante ke la veneno mortigeskis, il montris al 
kolego sua kadavraro en la basamento. ‘He, amiko, quala 
desordino. Ka tu esas dementa?’ Ciklameno esas mala 
veneno, e la kolego mortis dum tempo longa e penoza. II 
pakigis la tordita restaji en forta plastika sako e pozis ol 
nete en la basamento apud la tri plu mikra saki, qui 
bufabis ed esis tam tensita kam tamburi. 

Ulnokte il sidis felice en la basamento e fumis pipo 
kontre la malodoro. II vidis, ke la saki tremis, ed audis 

susurado. Altra nokte il retrovenis del kontoro, perturbita 
ke nula rumori cirkulas, e deskovris la quar saki dansanta 
en la salono. La mobli esis formovita por facar danso- 
spaco. 

Fantomala venjo esis ideo plu preferinda kam tota 
dementeso, ed il decidis korektigar la kazo. De magazino 
religial il kompris grosdekeduo de arjenta krucifixi e multa 
edituri di la Biblo; de libro-butiko dil universitato il 
kompris la Bhagavad Gita, la Korano, e kelka chipa romani 
da Stephen King. II martelagis la krucifixi aden la betono- 
sulo di la basamento en formi di du samacentra cirkli 
cirkum la saki, e kovris la muri per pagini arachita ek la 
libri santa e nesanta. Tanokte il dormeskis dum ke quar 
velizita voci kantis popurito de olda himni per dolca 
harmonio. 

La vesperal televizion-novaji raportis, inter diskurso dal 
prezidanto ed anunco pri exerco-mashino, ke interesiva 
masakro eventis en Texas. II reprimandis su, ke il ne 
inventabis irgo tante original. 

Ye la sequanta matino il forprenis la licenco-afishi de 
sua automobilo e veturiris a skolo jus ante l’intertempa 
retreto. La pueri ed instruktisti ekirinte l’edifico, il 
rapidigis la motoro e vehis aden la skol-korto. II frapis 
adminime dekedu pueri. La transvivanti kuris kriachante 
aden la skolo. II ekiris sua automobilo, sizis tri tordita 
kadavri, e jetis oli adsur la dopa benko. Pose il veturiris ad 
automobilo-laverio e repozis sub la kalmiganta aquo- 
spricili. Pos ke la automobilo esis neta, il veturiris ad altra 
skolo. Nun esis repasto-tempo, ed il repetis la ago plu 
sucesoze e frapis mem plu multa pueri. II jetabis quar 
mikra kadavri adsur la dopa benko ante ke il audis sireni. 
La helpanto che l’automobilo-laverio montris nula 
surprizo ke la kliento tante balde rivenis. 

Fine il esis remarkita en la jurnali. Ma la televizion- 
anuncisto e la jurnal-raportisti eroris pri la tempo dil 
ataki, e la deskripto di ilua automobilo esis tote nejusta. 
Du stranjeri recevis la honoro por ilua imaginado. 

Iracoze, il livis sua domo ed iris a proxima oldeyo; ibe il 
selektis du olduli qui havis tubi en lia nazi, ed il tranchis 
lia guturi. Plu kalma, il retroiris adheme, e trovis dek-e-un 

plastika saki en rango an la bordopetro. II frunsis la brovi. 
Ne esis ta dio dum qua on forportas forjetaji. 

La saki rulis vers la automobilo. Li livis flaki sur la 
betono. II kalme vehis e retrovehis sur oli, pose eniris la 
domo. Biro esos bona, il pensis. Ma ulo klimis ek la 
triturilo. 

II opinionis, ke esas bona tempo por livar. 

II pakigis vesti en valizo, anke la libro La uzado kriminal 
di falsa idento-dokumenti, e livis sua dormochambro. Dek- 
e-un plastika saki, nun disfendita e likanta, baris la voyo al 
pordo. 

II ne panikeskis. II enswichis la televiziono e vartis. 
Eventuale la plastika e viskoza masi rulis vers la 
televiziono ed amasigis su avan olu. Ulo glutinala reptis de 
la koqueyo e juntis su ad oli. 

II ridetis ed ekiris la domo. 

Nur pos plura semani on remarkis, ke il forirabis. 

Mondo-fino 


On atingas la fino dil mondo per longa marchado, horo 
pos horo, dio pos dio, tra vasta plata lando stonoza, tante 
dezerta, tante neremarkinda, ke on agnoskas, ke on bone 
konocas ol. La cielo super ta lando esas sempre griza e die 
e nokte. Nulo movas hike. Mem vento ne suflas. Nulo 
movas ecepte on qua marchas. Nula sono, ecepte la sono 
dil sablo qua lente retrofluetas aden la pazotraci di ta qua 
marchas. Kande on repozas (nam on devas repozar, mem 
hike), kande on ne povas pazar per un plusa pazo, on 
sidas, forsan sur roko, e kontas la sablo-grani fluetanta 
aden la pazotraci. On kontas, repozas, pose marchas 
adavane. 

La plata lando fine finas. Hike esas barilo. De la barilo 
pendas afisho: Averto. Mondo-Fino. Atencez. 

Afisho ne bezonesas. Ultre ta afisho, ultre la barilo, esas 
nulo. Nulo. Nula tero, nula cielo. Nek roko, nek vento, nek 
aero. Nulo. Tota nihilo. La mondo finas, ed ultre la barilo 
... nihilo. 

On ne sufras vertijo. Vertijo presupozas profundajo. Ibe 
es nula profundajo. Esas nihilo. 

On cirkonspekte extensas manuo trans la barilo, e quik 
retrotiras ol, por ke on vidas, ke la manuo, extensita trans 
la barilo, ne esas. Komprenez: La manuo ne desaparas, ol 
ne esas. On levas stono—esas multa stoni sur ta tero— 
kontemplas ol, retrotiras la brakio, meditas. Jetas. La stono 
flugas super la barilo e sen sono divenas nulo. On sentas 
forta dezirego sequar ol. 

Vice on regardas la mondo-fino de l’una latero a l’altra. 
La barilo extensas tam fore kam on povas vidar. Til la fino 

dil mondo, on pensas gaye. La gayeso quik velkas. 
Konkluze, hike esas la fino dil mondo. 

Do on regardegas aden ta nihilo. La plata lando dop on, 
l’obskura lumo di ta plata lando, divenas nihilo. On vidas 
nur nihilo. Pos longa tempo—ma quo esas tempo ye la 
mondo-fino?—pos multa tempo on prefere supozas ke on 
sentas ulo en ta nihilo. Ulo qua esas nulo. On sentas—plu 
bona vorto mankas—ula kompreno, ula kompreno quan 
nur nihilo povas kontenar. Ula kompreno qua mankas. 

On regardas de l’una latero a l’altra, ed itere on vidas la 
mondo-fino, ed on vidas anke omna homi dil mondo, ti 
omna qui ankore vivas en la vasta mondo ed anke ti omna 
qui olime vivis en la mondo. Li stacas an la barilo. Omni 
regardegas la nihilo. On esas kurioza, ka li anke sentas ula 
kompreno nultempe sentita, kompreno quan li nultempe 
konocis e nultempe konocos? Ula kompreno aden qua 
sinkas lia prezento, prezento qua velizas lia okuli. 

Se on ankore povas sentar irgo, on sentas timo, o 
humileso. Ma timo, humileso esas emoci trivial ye la fino 
dil mondo. Emoci ne duras koram nihilo. Trivialaji ne 
duras hike. 

On regardas de l’una latero a l’altra. Nulu asistas. 

Se on povas turnar la dorso vers nihilo, on anke ne esos. 
Nihilo—qua konkluze esas nur nihilo—certe ne postulas ke 
on regardez. Tamen on ne povas turnar su. 

On rimemoras la afisho: Averto. Mondo-Fino. Atencez. 

